Arab Saudi lancar 34 serangan udara ke atas Yaman

SANAA, 1 Jamadilawal 1443H, Isnin – Arab Saudi terus melancarkan serangan udara baharu ke atas Yaman dengan menyasarkan beberapa wilayah di seluruh negara itu.

Pesawat Arab Saudi melancarkan lima serangan udara di bandar Sanaa, petang Ahad lapor rangkaian televisyen, Masirah.

Turut disiarkan kesan daripada serangan yang menyasarkan lokasi bengkel penyelenggaraan kenderaan.

Terdahulu, sebanyak 34 serangan udara dilakukan di beberapa kawasan termasuk di wilayah Ma’arib.

Agensi berita Saba yang memetik seorang pegawai melaporkan, serangan udara di daerah al-Jubah dan Sirwah telah memusnahkan bangunan dan perumahan milik orang awam.

Malah, jet turut mengebom daerah Maqbanah di selatan wilayah Yaman walaupun tiada laporan kematian dilaporkan.

Arab Saudi mula melancarkan serangan ke atas Yaman sejak Mac 2015 dengan harapan membawa semula bekas Presiden, Abd Rabbuh Mansour Hadi untuk kembali berkuasa dan sekali gus menjatuhkan kerajaan Ansarullah.

Peperangan berkenaan mengorbankan ratusan rakyat sehingga menyebabkan merema kehilangan tempat tinggal. – Agensi.


Siapa lagi bersalah selain Najib?

1. APABILA Mahkamah Tinggi menjatuhkan hukuman bersalah kepada Datuk Seri Najib Tun Razak terhadap tiga pertuduhan pecah amanah, tiga pertuduhan penggubahan wang haram dan satu pertuduhan salah guna kuasa berhubung dana SRC International Sdn. Bhd, pelbagai reaksi dapat diperhatikan dari banyak pihak.

2. Mengikut Seksyen 23 Akta Suruhanjaya Pencegahan Rasuah (SPRM) 2009, Hakim menjatuhkan hukuman penjara 12 tahun dan denda sebanyak RM210 juta (lima kali ganda nilai suapan RM42juta) dan beliau perlu menjalani semua hukuman ini jika rayuan beliau di Mahkamah Rayuan dan Mahkamah Persekutuan ditolak nanti.

3. Seluruh rakyat perlu menghormati keputusan mahkamah ini walau apa pun pendirian peribadi dan kecenderungan politik masing-masing. Betapa banyak sekalipun keputusan kontroversi yang telah dibuat mahkamah sebelum ini, institusi kehakiman yang bebas ini perlu terus dihormati dan diperkasakan

4. Rakyat bukan hakim negara. Malaysia adalah negara berdaulat yang dibina atas kerangka dan undang-undang yang amat baik berdasarkan sejarah dan identiti asal tanah bertuah ini

5. Kerangka negara yang menentukan pemisahan kuasa antara badan eksekutif, legislatif dan kehakiman di bawah kuasa Yang di-Pertuan Agong perlu direalisasikan dengan baik dan berhati-hati.

6. Pengalaman panjang politik negara menunjukkan kerangka ini terkadang tidak dihormati, termasuk oleh negarawan ulung yang pernah memimpin negara. Ini perlu diperbaiki oleh kepimpinan baru.

7. Selain itu, mengheret kemelut kehakiman negara ke kancah eksekutif (yang melibatkan Perdana Menteri dan jemaah menteri) juga adalah satu budaya tidak sihat yang perlu diubah. Apatah lagi jika ia turut merebak kepada pertelingkahan antara parti politk dan pakatan politik yang tertentu.

8. Setelah hampir 63 tahun merdeka, kita sepatutnya sudah matang dalam berpolitik dan tidak berpaut pada mana-mana individu pemimpin yang tertentu dalam menentukan perjuangan serta agenda negara, apatah lagi jika pemimpin tersebut telah terpalit dengan isu rasuah (sama ada dibicarakan mahkamah atau tidak).

9. Kita juga tidak sewajarnya menggadaikan masa depan negara kepada para pimpinan dan pengikut parti politik yang seakan seperti semut, berkerumun mengelilingi gula (ganjaran material dan kedudukan/status) secara membabi buta sehingga mengenepikan agenda pembangunan tamadun, kelestarian ekonomi dan kebajikan rakyat yang jauh lebih penting.

10. Semua kefahaman ini hanya dapat direalisasikan oleh golongan pejuang dan pemimpin negara berwajah baharu yang berintegriti tinggi dan berwawasan jauh. Paling penting, mereka ini amat berani untuk keluar dari bayang-bayang pemimpin negara yang telah lama, tua dan telah tamat tarikh luput.

Ir Muhammad Lukman Al Hakim Muhammad

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Lagi 221,706 individu terima vaksin COVID-19 setakat semalam

BANGI, 7 Zulkaedah 1442H, Jumaat – Seramai 221,706 individu telah selesai menerima suntikan vaksin COVID-19 pada Khamis, menjadikan jumlah keseluruhan setakat ini kepada 5,330,654 orang.

Berdasarkan laporan harian pemberian dos vaksin bertarikh 17 Jun, seramai 177,876 individu telah menerima dos pertama, dan 43,830 lagi sudah melengkapkan kedua-dua dos.

Menurut Jawatankuasa Khas Jaminan Akses Bekalan Vaksin COVID-19 (JKJAV), keseluruhan individu yang kini telah melengkapkan dos kedua setakat semalam adalah 1,520,583 orang.

Manakala, peratusan populasi yang menerima suntikan dos pertama juga kini mencapai 11.7 peratus.

Sehingga kini, Selangor kekal mendahului sebagai penerima tertinggi vaksin dengan 580,341 individu bagi dos pertama, dan 195,315 sudah melengkapkan dos kedua.

Mengikut perancangan Program Imunisasi COVID-19 Kebangsaan, tempoh pelaksanaan fasa pertama pemberian vaksin yang bermula Februari hingga April lalu membabitkan 500,000 kakitangan barisan hadapan termasuk petugas kesihatan.

Fasa kedua bermula April hingga Ogos pula membabitkan 9.4 juta warga emas, kumpulan rentan dan orang kurang upaya (OKU).

Manakala, fasa ketiga yang dijadual pada Mei tahun ini hinga Februari 2022 membabitkan individu 18 tahun ke atas, warganegara dan bukan warganegara dengan sasaran 13.7 juta atau lebih.


Rempuh 5 kenderaan, pemandu lori disyaki mabuk ditahan

JOHOR BAHRU, 11 Rejab 1443H, Ahad – Seorang pemandu lori ditahan kerana disyaki memandu di bawah pengaruh alkohol dan terbabit dalam kemalangan membabitkan lima kenderaan lain di Pasir Gudang di sini, semalam.

Ketua Polis Daerah Seri Alam, Supt Mohd Sohaimi Ishak berkata, dalam kejadian jam 6.30 petang itu, lori jenis Scania yang dipandu lelaki berusia 37 tahun itu dari arah Pasir Gudang menghala ke Johor Bahru terbabas, lalu memasuki laluan bertentangan dan merempuh lima kenderaan lain.

Beliau berkata, susulan nahas itu, seorang lelaki berusia 21 tahun yang memandu Perodua Alza meninggal dunia ketika menerima rawatan di Hospital Sultan Ismail (HSI) di sini manakala seorang lagi lelaki berusia 46 tahun memandu Proton Waja masih dirawat di Zon Kuning HSI.

“Bagaimanapun, pemandu lori hanya mengalami luka kecil, manakala tiga lagi pemandu, dua memandu Perodua Axia dan seorang memandu Proton Wira tidak mengalami sebarang kecederaan,” katanya dalam satu kenyataan di sini, hari ini.

Mohd Sohaimi berkata, pemandu lori terbabit ditahan semalam di bawah Seksyen 44(1) Akta Pengangkutan Jalan 1987 bagi membantu siasatan.

Beliau berkata, pihak polis memandang serius kejadian membabitkan pemandu mabuk dan tidak akan berkompromi dengan individu yang memandu di bawah pengaruh alkohol.

Kejadian kemalangan berkenaan turut tular di media sosial. – Bernama


Sarawak jadi tuan rumah Forum Perniagaan Muslim Global pada Oktober depan

KUCHING, 14 Zulkaedah 1443H, Selasa – Sarawak akan menjadi tuan rumah bagi Forum Perniagaan Muslim Global 2022 yang diadakan pada Oktober depan.

Forum yang bertemakan “The Rise of the Global Islamic Economy: Refocusing, Resetting and Recovering in the Post-Pandemic Era” akan berlangsung selama dua hari bermula 10 Oktober di Pusat Konvensyen Borneo, Kuching (BCCK).

Persidangan itu bertujuan untuk menggalakkan dialog dan wacana mengenai ekonomi Islam global di samping menggalakkan kerjasama pelbagai pihak berkepentingan antara kerajaan, perniagaan dan orang awam, kata jawatankuasa penganjur dalam satu kenyataan hari ini.

Ketua-ketua negara, pemimpin dan tokoh perniagaan utama daripada pelbagai negara Islam terutamanya dari rantau Asia akan dijemput untuk menyampaikan ucap tama mereka.

Acara itu akan diadakan mengikut format hibrid yang akan menggabungkan acara bersemuka dengan komponen dalam talian yang mana para peserta akan dapat memilih untuk menyertai sama ada secara fizikal atau maya, manakala penceramah yang dapat membentangkan secara fizikal di venue, sesinya akan distrimkan secara langsung.

Timbalan Premier Sarawak Datuk Amar Awang Tengah Ali Hasan, yang juga selaku pengerusi penganjur forum tersebut berkata antara program utama acara itu adalah pelancaran Majlis Ketua-Ketua Perniagaan Muslim Global yang bertujuan untuk meningkatkan kerjasama dalam kalangan perniagaan Islam terutamanya selepas pandemik COVID-19.

“Akan ada juga majlis anugerah bagi memberi penghargaan kepada kecemerlangan dalam perniagaan dan pencapaian seumur hidup semasa majlis makan malam gala dan sesi perangkaian dan padanan perniagaan.

“Forum itu juga akan mengketengahkan kekuatan Sarawak dalam tenaga boleh diperbaharui dan ekonomi baharu seperti sektor pengeluaran hidrogen dan petrokimia,” katanya.

Lebih daripada 1,500 peserta antarabangsa dan domestik akan terlibat dalam forum tersebut yang termasuk perusahaan kecil dan sederhana (PKS) Sarawak bagi membentu kerjasama strategik dengan komuniti perniagaan antarabangsa, katanya. – Bernama


Darurat: PN tak pernah bertindak di luar Perlembagaan Persekutuan

KUALA LUMPUR, 29 Syaaban 1442H, Ahad – Kerajaan Perikatan Nasional (PN) tidak pernah melangkaui batas Perlembagaan Persekutuan atau bertindak di luar peruntukan undang-undang negara, tegas ketua penerangannya Datuk Seri Mohamed Azmin Ali.

Beliau, yang juga Ahli Majlis Tertinggi Bersatu, berkata segala tindakan dan keputusan kerajaan PN pimpinan Tan Sri Muhyiddin Yassin dalam mengisytiharkan darurat adalah bertepatan dengan Perlembangaan dan undang-undang negara.

“Apabila kerajaan dan Jemaah Menteri memberikan nasihat kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, ia juga merujuk kepada Perlembagaan Persekutuan di bawah Perkara 150 (Proklamasi Darurat), Fasal 1 dan 2.

“Maka apa juga tindakan dan keputusan yang akan diambil, adalah bertepatan dengan Perlembagaan dan undang-undang negara demi kebaikan rakyat serta negara,” katanya kepada pemberita selepas menghadiri majlis Semarak Malaysia Prihatin dan penyampaian sumbangan sempena Ramadan, di Gombak, dekat sini, hari ini.

Beliau berkata demikian ketika ditanya mengenai laporan media berhubung Pakatan Harapan (PH) akan menyerahkan memorandum kepada Yang di-Pertuan Agong bagi meminta perkenan baginda supaya Parlimen bersidang semula.

Perisytiharan daurat berkuat kuasa 11 Jan 2021 hingga 1 Ogos atau lebih awal bagi membendung penularan wabak COVID-19.

Pada majlis itu, Azmin, yang juga Ahli Parlimen Gombak, menyampaikan sumbangan kewangan kepada 106 buah surau dan 22 masjid serta 22 surau tidak berdaftar di bawah kawasan Parlimen itu untuk persiapan menyambut Ramadan. – Bernama


Pertikai Muhyiddin jangan sampai kuasa jatuh ke tangan bukan Islam

Oleh Athirah Huda Zalhe

BANGI, 10 Rabiulawal 1442H, Selasa – Kedudukan Tan Sri Muhyiddin Yassin sebagai Perdana Menteri kini pastinya dipertikai susulan daripada pelbagai masalah politik yang melanda negara pada ketika ini.

Presiden Parti Pribumi Bersatu Malaysia (Bersatu) itu nyata sudah kehilangan sokongan majoriti dalam kalangan Ahli Parlimen, terutamanya setelah UMNO mempertimbangkan hasrat untuk keluar daripada kerajaan Perikatan Nasional (PN).

Suasana bertambah buruk setelah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menolak usul pengisytiharan darurat kesihatan cadangan Muhyiddin, dipercayai mahu menamatkan kemelut politik dan kesan gelombang ketiga pandemik COVID-19.

Amir Ikatan Muslimin Malaysia (ISMA), Ustaz Abdullah Zaik Abd Rahman menegaskan, Muhyiddin boleh berundur jika itu keputusan yang difikirkan sebagai terbaik.

Namun begitu, beliau memberi amaran, pengunduran jangan sampai tampuk pemerintahan negara kembali ke tangan orang bukan Islam.

“Keadaan Tan Sri Muhyiddin sebagai Perdana Menteri sudah boleh dipertikai, beliau nyata hilang sokongan majoriti. Kerana itu telah berlaku krisis dalam politik yang bakal mengundang ketidakstabilan.

“Muhyiddin kalau berundur ia boleh berundur tetapi jangan biarkan negara kembali dikuasai oleh bukan islam.

“Dan jangan pula memberi kesempatan kepada mereka yang berdepan dengan hukuman serta pengadilan sehingga dapat melepaskan diri daripada hukuman dan proses keadilan,” katanya kepada Ismaweb.net, hari ini.

Terdahulu, Al-Sultan Abdullah menitahkan tiada keperluan darurat diisytihar, selepas permohonan yang dipersembahkan Muhyiddin diperhalusi bersama rundingan dengan Raja-Raja Melayu di Istana Negara, Ahad lalu.

Suasana politik negara menjadi tidak menentu hari ini, bukan hanya kerana polemik yang dicetuskan dalam kalangan pembangkang – kononnya memperoleh majoriti kukuh bentuk kerajaan Persekutuan baharu – bahkan juga ‘kemelut’ di barisan kerajaan.

Menjunjung titah Seri Paduka Baginda itu, Ustaz Abdullah Zaik berkata, keputusan itu berdasarkan penilaian Al-Sultan Abdullah terhadap keadaan semasa negara yang masih stabil dan kemampuan kerajaan menjalankan tugas.

“Ini bermakna baginda meminta penyelesaian politik hendaklah diselesaikan secara demokrasi, namun baginda menuntut agar perkara tanggungjawab dimasukkan dalam perkiraan ahli politik.

“Walaupun mereka mempunyai hak bertindak secara politik, tetapi ia hendaklah dilakukan dengan tanggungjawab bukan semata-mata kepentingan diri dan parti sahaja.

“Di sinilah, ahli-ahli politik secara bertanggungjawab harus bertindak secara matang sehingga tidak menjejaskan kepentingan ekonomi dan usaha rakyat yang sedang berdepan pandemik,” katanya.

Bagaimanapun, Ustaz Abdullah Zaik berpendapat, setakat ini Muhyiddin adalah individu terbaik untuk memimpin negara dalam keadaan Malaysia sedang berperang melawan pandemik COVID-19.


Rejim haram serang konvoi kemanusiaan Palang Merah

GAZA, 24 Rabiulakhir 1445H, Rabu – Jawatankuasa Palang Merah Antarabangsa (ICRC) memaklumkan, konvoi kemanusiaan yang membawa bekalan perubatan diserang di Bandar Gaza semalam.

Konvoi lima trak dan dua kenderaan Palang Merah dalam perjalanan membawa bekalan ke kemudahan kesihatan, termasuk ke hospital Al-Quds, apabila ia diserang, kata ICRC dalam satu kenyataan.

Katanya, dua trak rosak dan seorang pemandu cedera ringan susulan serangan itu.

ICRC bagaimanapun tidak menyatakan pihak mana yang melepaskan tembakan ke arah konvoinya atau dari mana tembakan itu datang.

“Ini bukan keadaan yang mana pekerja kemanusiaan boleh bekerja.

“Kami di sini membawa bantuan segera kepada orang awam yang memerlukan. Memastikan bantuan penting boleh sampai ke kemudahan perubatan adalah kewajipan undang-undang di bawah undang-undang kemanusiaan antarabangsa,” kata ketua sub-delegasi ICRC di Gaza, William Schomburg.

Selepas tembakan, konvoi mengubah laluannya dan sampai ke hospital Al-Shifa di mana ia menghantar bekalan perubatan, kata ICRC.

Konvoi ICRC kemudiannya mengiringi enam ambulans dengan pesakit yang parah ke sempadan Rafah ke Mesir, katanya.

Sementara itu, Persatuan Bulan Sabit Merah Palestin (PRCS) mendakwa, Pasukan Pendudukan Israel (IOF) menyasarkan konvoi kemanusiaan ICRC di Bandar Gaza.- Agensi


Mustahil Islam diberi ruang di AS meski dipimpin Joe Biden

BANGI, 21 Rabiulawal 1442H, Sabtu – Amat mustahil Islam sebagai agama dengan ideologi ketundukan mutlak kepada kehendak Tuhan diberi ruang di Amerika Syarikat (AS) dengan kerangka falsafah negara itu.

AS menganut faham sekularis humanis daripada awal penubuhannya serta berpegang kepada falsafah Protagoras: “Sesungguhnya manusia merupakan satu-satunya kayu ukur bagi segala benda.”

Timbalan Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni berkata, AS berpegang kepada agama yang dipanggil sebagai agama umum (public religion).

“Ini adalah idea salah seorang pengasas Amerika iaitu Benjamin Franklin. Ia adalah campuran dari segala jenis pencairan agama dengan segala nilai kemanusiaan. Tiada lagi Tuhan…apa yang ada hanyalah manusia.

“Pegangan ini akan sentiasa menjadi dasar Amerika kerana ia dianggap sebagai wasilah politik penting untuk melahirkan kesetiaan sesama rakyat dan demi jaminan kestabilan sosial.

“Presiden Amerika akan sentiasa tertakluk kepada falsafah yang dibangunkan oleh pengasas-pengasas Amerika. Maka mustahil Islam sebagai satu agama dengan ideologi ketundukan mutlak kepada kehendak Tuhan akan diberi ruang dalam negara dengan kerangka falsafah itu,” katanya menerusi hantaran di Facebook.

Mengulas mengenai klip video calon Presiden AS, Joe Biden yang berjanji Islam akan diperlakukan seperti kepercayaan agama lain sekiranya menjadi Presiden, Ustaz Muhammad Fauzi yakin ia mungkin sebagai satu propaganda kempen pilihan raya dalam usaha meraih undi.

“Kalau ditanya pandangan saya, adakah Islam mempunyai harapan pada Joe Biden….saya yakin nasib umat Islam terletak di tangan mereka sendiri.

“Jika mereka kuat, Joe Biden dan sesiapa juga penguasa politik Amerika akan tunduk kepada kehendak mereka. Jika tidak, maka segala polisi akan dibuat untuk terus mencairkan umat Islam,” katanya.

Beliau turut menyeru umat Islam mengambil kesempatan dan peluang daripada perubahan kepimpinan dunia untuk mendaulatkan Islam.

“Jangan sandar nasib pada sesiapa kerana nasib kita di tangan kita sendiri,” katanya.


BERJASA ucap takziah pemergian Prof Emeritus Mohd Kamal

BANGI, 2 Syaaban 1444H, Khamis – BERJASA merakamkan ucapan takziah kepada keluarga Bekas Rektor Universiti Islam Antarabangsa Malaysia (UIAM), Allahyarham Prof Emeritus Tan Sri Dr Mohd Kamal Hassan atas pemergian beliau pada awal pagi Khamis.

Allahyarham dilaporkan meninggal dunia disebabkan komplikasi berkait rapat dengan prosedur surgeri.

“Jasa beliau sebagai ilmuwan dan sumbangan kepada Universiti Islam Antarabangsa (UIA) akan sentiasa dikenang dan dihargai setiap masa,” kata BERJASA dalam kenyataan, hari ini.

Mohd Kamal ialah tokoh pemikir Islam yang memberikan sumbangan besar kepada dunia akademik, penyelidikan, pendidikan serta pembangunan modal insan.

Allahyarham yang dilahirkan di Pasir Mas, Kelantan, memiliki Ijazah Sarjana Muda Pengajian Islam dari Universiti Malaya pada tahun 1965 sebelum meneruskan pengajian di peringkat Sarjana dan Ijazah Doktor Falsafah di Columbia University, New York pada 1975.

Selain memegang amanah sebagai Rektor UIAM pada 1999 hingga 2006, Mohd Kamal turut berperanan sebagai Pengerusi Lembaga Penasihat Penyelarasan Pelajaran dan Pendidikan Agama Islam (Lepai), sebuah lembaga ditubuhkan dengan perkenan Majlis Raja-Raja.

Jenazah Allahyarham akan dikebumikan di Tanah Perkuburan Islam Bandar Baru Bangi pagi Khamis.


Perak negeri kedua tertinggi catat keluasan Tanah Rizab Melayu

IPOH, 27 Muharam 1444H, Khamis – Perak mencatatkan keluasan Tanah Rizab Melayu kedua tertinggi dengan menyumbang kepada jumlah 19 peratus di Semenanjung Malaysia selepas Kelantan, kata Menteri Besar Perak Datuk Seri Saarani Mohamad.

Beliau berkata keluasan Tanah Rizab Melayu di Perak adalah lebih 953,000 hektar atau 45.1 peratus berbanding 2.1 juta hektar daripada keluasan tanah di negeri ini.

Menurut Saarani, data menunjukkan terdapat seluas 14,960.23 hektar Tanah Rizab Melayu telah dibatalkan dan digantikan semula dengan jumlah yang lebih tinggi iaitu 27,255.92 hektar sepanjang tempoh selepas merdeka di negara ini.

“Ini menunjukkan bahawa Perak masih dan akan terus kompeten dalam memastikan mana-mana Tanah Rizab Melayu terutama yang telah diwartakan tetap akan terpelihara. Pemasukan maklumat berkaitan Pengisytiharan Kawasan Simpanan Melayu yang telah diwartakan akan dimasukkan ke dalam hak milik secara berterusan.

“Bagaimanapun, semakan yang teliti perlu dibuat sebelum pemasukan maklumat berkaitan Kemasukan Rizab Melayu ke dalam hak milik dibuat kerana kita harus ingat, terdapat hak milik yang telah diwartakan sebagai Tanah Rizab Melayu tetapi berkemungkinan besar hak milik itu dimiliki oleh bukan Melayu,” katanya.

Beliau berkata demikian menerusi teks ucapan yang dibacakan Pengerusi Jawatankuasa Perumahan, Kerajaan Tempatan dan Pelancongan negeri Datuk Nolee Ashilin Mohamed Radzi sempena Hari Tanah Negara Peringkat Negeri Perak 2022 bertemakan ‘Pemerkasaan Tanah Rizab Melayu’ di sini hari ini.

Saarani berkata istilah Tanah Rizab Melayu hanya berkuat kuasa setelah pemilik asal memindah hak milik tanah berkenaan kepada orang Melayu, maka tanah itu secara automatiknya diisytiharkan sebagai Kawasan Simpanan Melayu, Pegangan Melayu.

Menurutnya, pemilikan dan pemegangan tanah merupakan antara isu yang sangat sensitif dalam mengekalkan kelangsungan sesuatu bangsa atau kaum di sesebuah negeri atau daerah.

“Namun, tidak dinafikan, cabaran dalam membangunkan Tanah Rizab Melayu itu sendiri perlu dilihat dan dikaji agar pertumbuhan ekonomi seperti permintaan terhadap pembangunan, industri, sektor pemakanan dan sebagainya dapat dinikmati oleh pemilik tanah yang memiliki Tanah Rizab Melayu.

“Maka, langkah-langkah penambahbaikan kepada isu Tanah Rizab Melayu khususnya di negeri Perak dapat diselesaikan…Pejabat Pengarah Tanah dan Galian Negeri Perak dengan Pejabat Daerah dan Tanah akan mengambil pendekatan berterusan berkaitan urus tadbir Tanah Rizab Melayu,” katanya. – Bernama


Akur perintah Agong, PRN Sarawak selepas darurat

KUCHING, 1 Jamadilakhir 1442H, Khamis – Kerajaan negeri Sarawak menghormati Proklamasi Darurat diisytiharkan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bagi membendung pandemik COVID-19 namun tetap optimis mampu melaksanakan Pilihan Raya Negeri (PRN) Sarawak ke-12 sebaik sahaja perintah itu ditarik balik.

Ketua Menteri, Datuk Patinggi Abang Johari Tun Openg berkata, pengisytiharan darurat itu dibuat mengikut lunas undang-undang yang termaktub dalam Perlembagaan Persekutuan dan Sarawak juga perlu akur dengan keputusan itu.

“Sekiranya keadaan bertambah baik dan Agong yakin yang keadaan semakin pulih, Baginda boleh membuat pernyataan iaitu dengan menarik balik pengisytiharan darurat di beberapa tempat di Malaysia,” katanya selepas melawat mangsa banjir di pusat pemindahan sementara (PPS) Dewan Haji Kamaruddin di Kampung Segedup di sini hari ini.

Abang Johari berkata, kenaikan mendadak kes positif COVID-19 di Sarawak adalah berikutan kluster Pasai di Sibu dan jika dapat dikawal dengan baik, penularan wabak di negeri itu akan kembali terkawal.

“Jika kami (Sarawak) mengekalkan disiplin mengikut prosedur operasi standard (SOP) dan bertambah serta berjaya membendungnya, jumlah kes berkurangan, jadi terpulang kepada mereka untuk menarik balik pengisytiharan darurat, kemudian (kami boleh laksanakan) pilihan raya,” katanya.

Al-Sultan Abdullah memberi perkenan Pengisytiharan Proklamasi Darurat dilaksanakan hingga 1 Ogos sebagai langkah proaktif membendung wabak COVID-19 di seluruh negara.

Tempoh mandat kerajaan Sarawak ketika ini adalah hingga Jun 2021.

Sarawak pernah mengadakan PRN pada hujung tahun iaitu PRN keempat pada 28-29 Disember 1983. – Bernama


Mohon gugur LTTE: Siapa dalang?

BANGI, 22 Syawal 1443H, Isnin – Permohonan untuk menggugurkan kumpulan Harimau Pembebasan Tamil Eelam (LTTE) daripada senarai pengganas berkemungkinan didalangi pemimpin politik tertentu.

Sebelum ini, seorang pemandu teksi dilaporkan memfail permohonan untuk mendapatkan kebenaran meneruskan rayuan di Mahkamah Persekutuan bagi menggugurkan LTTE daripada senarai kumpulan pengganas.

Permohonan yang difailkan V Balamurugan pada 13 Mei lalu turut mengemukakan lima persoalan undang-undang untuk dipertimbangkan Mahkamah Persekutuan.

Menyifatkan permohonan itu dangkal, mantan Ahli Jawatankuasa Pusat Ikatan Muslimin Malaysia (ISMA), Ustaz Shuhaib Ar-Rumy tidak menolak kemungkinan ada pihak yang berada di belakangnya bagi tujuan politik.

“LTTE adalah sebuah pertubuhan yang menggunakan keganasan dan cara gerila bagi mencapai tujuan politik mereka.

“LTTE juga telah menubuhkan Transnational Government of Tamil Eelam (TGTE) bagi diaspora Tamil yang berada di luar Sri Lanka termasuk Malaysia,” katanya kepada Ismaweb.net, hari ini.

Di Malaysia, Ustaz Shuhaib berkata, LTTE berselindung di sebalik aktiviti parti politik tertentu bagi menjalankan kegiatan mereka.

“Mereka menzahirkan sokongan secara terbuka dalam acara, majlis, perarakan dan lain-lain.

“Antara majlis yang dilakukan adalah memperingati pahlawan yang terkorban dalam perjuangan LTTE dikenali sebagai Maaveeran Thiran iaitu penyembahan senjata AK-47,” katanya.

Justeru, beliau menggesa rakyat Malaysia supaya menolak sebarang usaha dan langkah provokasi bagi menggugat keamanan serta keselamatan negara.

Pada 17 September 2020, Mahkamah Tinggi menolak permohonan semakan kehakiman yang difailkan Balamurugan untuk membatalkan warta kerajaan yang menyenaraikan LTTE sebagai pengganas di negara ini.

Namun, dia gagal dalam rayuan di Mahkamah Rayuan yang menolaknya pada 14 April lepas.

Lelaki berkenaan memohon suatu pengisytiharan atau deklarasi butiran mengenai LTTE dalam perintah tersebut tidak mempunyai kesan dan tidak terpakai, manakala kemasukan butiran mengenai LTTE adalah batal dan tidak sah yang ia adalah ultra vires atau melangkaui Perlembagaan Persekutuan.

Pemandu teksi itu menamakan Menteri Dalam Negeri dan kerajaan sebagai responden.

Berita berkaitan;


Menteri Besar Kelantan baharu dijangka angkat sumpah 15 Ogos

KOTA BHARU, 26 Muharam 1445H, Ahad – Menteri Besar Kelantan yang baharu dijangka mengangkat sumpah pada Selasa (15 Ogos), kata Datuk Ahmad Yakob.

Ahmad yang memegang jawatan itu sebelum ini berkata ia susulan PAS berjaya membentuk kerajaan negeri, selepas menang 43 daripada 45 kerusi Dewan Undangan Negeri (DUN), pada Pilihan Raya Negeri (PRN) kali ini.

“Insya-Allah kita akan berbincang malam ini (12 Ogos), selepas dapat semua keputusan daripada Suruhanjaya Pilihan Raya (SPR).

“Kita jangka angkat sumpah Menteri Besar Kelantan pada 15 Ogos ini, namun ia bergantung kepada keadaan,” katanya kepada pemberita selepas Majlis Pengumuman Keputusan PRN di Pejabat Penerangan PAS negeri, di sini hari ini.

Semalam, Setiausaha Agung PAS Datuk Seri Takiyuddin Hassan berkata kerajaan Kelantan yang ditadbir PAS, dijangka memiliki gabungan Menteri Besar dan Timbalan Menteri Besar yang baharu, selepas PRN ini.

Keputusan PRN menyaksikan PAS menang 38 kerusi, manakala rakan gabungannya iaitu Bersatu meraih lima kerusi.

Dua lagi kerusi iaitu DUN Galas dimenangi Barisan Nasional (BN), manakala Pakatan Harapan (PH) berjaya memenangi DUN Kota Lama yang sebelum ini disandang oleh PAS. – Bernama


Kartel polis wujud jika pegawai pangkat tinggi kompromi dengan pemberi rasuah

BANGI, 14 Zulhijjah 1443H, Khamis – Kartel dalam pasukan polis mungkin wujud jika pegawai berpangkat tinggi berkompromi dengan pemberi rasuah, kata Tan Sri Musa Hassan.

Bekas Ketua Polis negara itu berkata, pemberi rasuah yang ingin membeli pegawai polis biasanya akan menghantar orang tengah terlebih dahulu untuk membuat perjanjian.

“Dia akan mendekati mereka yang boleh berunding, jika kita enggan melayan maka ia tidak akan berlaku begitu juga sebaliknya,” katanya pada Program Kompas Rasuah Busters bertajuk ‘Hukuman Rasuah Masih Ringan’ yang disiarkan di portal Sinar Harian.

Musa berkata, jika pegawai berpangkat tinggi dikompromi dengan rasuah, mereka akan mempengaruhi orang lain dan kartel ini kemudiannya boleh wujud dalam pasukan polis.

“Tiada kartel di kalangan penjawat awam kerana kartel di luar, tetapi apabila penjawat awam berkompromi dan mengikut kehendak sindiket luar maka akan ada kartel di mana dia akan menempatkan pegawai di situ supaya tidak ada tindakan diambil ke atas sindiket itu,” katanya.

Mengulas mengenai hukuman terhadap penjawat awam yang menerima rasuah, Musa menyarankan supaya dilaksanakan hukuman yang boleh memalukan pesalah.

“Laksanakan hukuman yang mengaibkan pesalah contohnya dalam kes rasuah, hukum rotan, laksanakan hukuman sebat awam sehingga takut menerima rasuah.

“Selain merotan, pesalah yang didapati bersalah menerima rasuah, harta mereka perlu dirampas. Selalunya penguat kuasa ini terdedah kepada pelbagai godaan.

“Contohnya, kalau dia (pegawai penguat kuasa) nak duit, dia boleh dapat duit, kalau dia suka hiburan, dia boleh bagi hiburan atau kalau dia seorang perempuan, dia boleh dapat perempuan,” katanya.

Musa berkata, ketika menjadi Ketua Polis negara, beliau bertekad membasmi rasuah dalam pasukan dengan memperkenalkan penggunaan lencana ‘saya anti-rasuah’ sebelum menukarnya kepada slogan ‘integriti amalan kita’ yang kekal sehingga kini.


Yayasan Maghfirah sasar RM1.5 juta agihan pada Ramadan ini

BANGI, 1 Syaaban 1443H, Jumaat – Yayasan Maghfirah sekali lagi melancarkan Kempen Raikan Ramadan dengan menyasarkan jumlah agihan sebanyak RM1.5 juta bagi menyantuni lebih 40,000 penerima sepanjang bulan Ramadan tahun ini.

Dengan tema ‘Berkongsi Rezeki, Manisnya Memberi’, kempen itu membuka peluang kepada orang ramai merebut keberkatan Ramadan untuk membantu keluarga asnaf serta golongan yang memerlukan.

Ketua Pegawai Operasi Yayasan Maghfirah, Muhammad Shuib Noruddin berkata, pihaknya menyasarkan pengumpulan dana sebanyak RM5 juta pada kempen tahun ini.

“Dana agihan bantuan akan diteruskan bagi pada bulan-bulan berikutnya sepanjang tahun 2022.

“InsyaAllah, agihan bantuan Ramadan pada tahun ini berkembang ke negara Timur Tengah (Mesir dan Lubnan) juga, alhamdulillah,” katanya dalam kenyataan kepada Ismaweb.net, hari ini.

Menerusi kempen tahun ini, beliau berkata, Yayasan Maghfirah mengambil inisiatif memperkenalkan lima pakej yang ditawarkan kepada orang ramai untuk sama-sama menjayakannya.

Antaranya adalah Pakej Kongsi Rezeki yang menyasarkan keluarga asnaf di Lembah Klang, Sabah, Negeri Sembilan, Johor, Kedah dan Terengganu, pusat kebajikan dan perlindungan, pusat warga emas, pusat-pusat tahfiz, rumah anak-anak yatim, mahasiswa serta mangsa bencana.

Katanya, agihan berbentuk bantuan makanan iftar, sahur dan makanan asas serta pek maghfirah meal itu dianggarkan berjumlah RM900,000 yang memanfaatkan kepada 40,000 penerima.

Menurut Muhammad Shuib, kempen itu turut memperkenalkan Pakej Infaq Quran menerusi agihan al-Quran dan Iqra’ secara percuma kepada keluarga asnaf, orang kurang upaya (OKU), pelajar, pusat-pusat tahfiz, masjid dan surau, pusat-pusat kebajikan dan perlindungan serta rumah anak-anak yatim yang berjumlah RM200,000.

Sementara Pakej Ramadan Timur Tengah pula membabitkan agihan pek makanan iftar, sahur dan makanan asas yang menyasarkan kepada pelajar Malaysia di Mesir serta pelarian Syria di Lubnan berjumlah RM400,000.

Beliau berkata, Yayasan Maghfirah turut menawarkan Pakej 30 Hari 30 Sedekah untuk menggalakkan masyarakat konsisten bersedekah dengan kadar minimum RM10 pada bulan Ramadan.

Selain itu, Pakej Cabaran 1,000 Bulan turut mengajak masyarakat berlumba-lumba mengejar pahala 1,000 bulan pada 10 malam terakhir dengan jumlah sumbangan minimum RM50, katanya.

“Pada Ramadan kali ini juga, buat julung kali Yayasan Maghfirah akan melaksanakan Majlis Amal Maghfirah yang bertujuan meraikan golongan asnaf yang terdiri daripada anak-anak yatim, pelajar tahfiz dan pelajar-pelajar kelas Sahabat Al-Quran tajaan Yayasan Maghfirah.

“Kepada dermawan budiman di luar sana yang ingin menaja atau bersama meraikan para penerima manfaat, tuan/puan boleh menempah meja dengan hubungi Pn Aliza 019-9221236,” katanya.

Untuk makluman, sumbangan boleh dibuat melalui akaun bank CIMB 8603221427 atau lebih mudah melalui laman web yayasanmaghfiraf.org.


Polis siasat ‘Anonymous Malaysia’

KUALA LUMPUR, 17 Jamadilakhir 1442H, Sabtu – Polis telah membuka satu kertas siasatan terhadap “Anonymous Malaysia” yang memberi amaran kedua untuk melancarkan serangan siber, hari ini.

Pengarah Jabatan Siasatan Jenayah Komersil Bukit Aman, Datuk Zainuddin Yaacob berkata, Bahagian Siasatan Jenayah Siber dan Multimedia menerima laporan berhubung ancaman penggodam terbabit dan akan menjalankan siasatan atas kesalahan mendatangkan khianat awam dan ugutan jenayah.

“Kes disiasat di bawah Seksyen 505 dan 507 Kanun Keseksaan serta Seksyen 233 Akta Komunikasi dan Multimedia (1998),” katanya ketika dihubungi hari ini.

Baru-baru ini, kumpulan penggodam Anonymous Malaysia membuat ancaman untuk menggodam laman sesawang kerajaan menerusi satu klip video yang tular di platform media sosial.

Antara dakwaan kumpulan itu dalam klip video berdurasi 55 saat ialah sistem sekuriti Malaysia berada pada tahap rendah dan boleh menyebabkan para penggodam menjual segala maklumat yang bocor, selain lebih 46 juta data pengguna syarikat telekomunikasi telah digodam sehingga hari ini.

Anonymous Malaysia hari ini mengeluarkan satu lagi video berdurasi tiga minit 17 saat yang mendakwa “scammer” terus menipu orang ramai menerusi e-mel, panggilan telefon dan laman sosial sejak 2015 berikutan kebocoran data.

Kumpulan itu mendakwa, punca utama perkara itu berlaku kerana pelayan daripada pihak swasta dan kerajaan yang mengandungi maklumat peribadi telah digodam dan dibocorkan sebelum dijual kepada pihak ketiga.

Pada Selasa lepas, Majlis Keselamatan Negara (MKN) menerusi Agensi Keselamatan Siber Negara (NACSA), mengeluarkan satu notis amaran kepada semua agensi kerajaan untuk mengambil langkah-langkah perlu bagi mencegah dan meminimumkan impak ancaman serangan siber. – Bernama


Bersatu sedia ambil alih suara orang Melayu

BANGI, 25 Safar 1445H, Isnin – Parti Bersatu sudah bersedia mengambil alih suara orang Melayu ketika ini dan masa depan.

Ketua Penerangannya, Datuk Razali Idris berkata, tiada lagi istilah parti itu sebagai serpihan sebaliknya dakwaan berkenaan hanyalah dakyah golongan hasad dengki, bongkak dan sombong.

Katanya, kejayaan Bersatu dalam PRU14 merupakan satu titik penting bagi parti itu, dan juga bagi perjalanan demokrasi di Malaysia.

“Ia menunjukkan walaupun baru ditubuhkan dua tahun sebelum PRU14, agenda perjuangan dan juga saf kepimpinan yang ditawarkan diterima baik sehingga membawa kepada kemenangan.

“Sehingga PRU-15, Bersatu terus cemerlang memenangi 25 kerusi bersama sahabat politiknya, PAS (49 kerusi) termasuk menang penuh bergaya di PRN baharu-baharu ini di Kedah, Kelantan dan Terengganu.

“Selain berjaya menambah kerusi di Pulau Pinang dan Selangor serta memberi cabaran di Negeri Sembilan,” katanya dalam kenyataan, hari ini.

Justeru, beliau berkata, Bersatu dan Perikatan Nasional (PN) kini telah memupuskan pengaruh UMNO di Terengganu dan Kedah, hampir tiada di Kelantan.

Katanya, petanda berkenaan jelas menunjukkan orang Melayu hari ini semakin menyedari adanya parti pilihan membawa suara orang Melayu Pribumi tanpa mencicirkan kaum-kaum lain.


Kerajaan Johor sedia bantu mangsa ribut melalui tabung bencana

JOHOR BAHRU, 6 Jamadilawal 1444H, Khamis – Kerajaan Johor bersedia untuk membantu sejumlah penduduk di Johor Bahru dan Iskandar Puteri yang terjejas akibat ribut pada petang semalam, menerusi tabung bencana negeri.

Pengerusi Jawatankuasa Perumahan dan Kerajaan Tempatan Johor, Datuk Mohd Jafni Md Shukor berkata, setakat ini terdapat 20 buah rumah di Kampung Pasir, 21 unit rumah teres di Taman Tun Aminah, di sini dan 19 unit Flat Pekaka di Iskandar Puteri, yang dikesan mengalami kerosakan bumbung akibat ribut.

Bagaimanapun, beliau berkata, setakat ini tiada pusat pemindahan sementara (PPS) dibuka ekoran kejadian ribut pada 3.30 petang itu, dan menjelaskan Skuad Kilat Majlis Bandaraya Johor Bahru (MBJB) dan Majlis Bandaraya Iskandar Puteri (MBIP), bertindak pantas membantu membersihkan rumah penduduk.

“Tindakan awal kerajaan negeri di peringkat majlis bandar raya antaranya skuad kilat yang bertindak pantas datang membantu membersihkan struktur rumah yang rosak.

“Bagi rumah flat mungkin boleh guna tabung bencana untuk baiki kerosakan segera, itu tanggungjawab kerajaan negeri untuk bantu…rumah persendirian biasanya di peringkat Pegawai Daerah juga boleh menggunakan tabung itu juga,” katanya kepada pemberita ketika melawat rumah penduduk terjejas di Kampung Pasir, di sini, malam tadi.

Turut serta Datuk Bandar MBJB Datuk Mohd Noorazam Osman dan Ahli Parlimen Iskandar Puteri Liew Chin Tong.

Sementara itu, Mohd Jafni berkata penduduk yang terjejas perlu membuat laporan polis dan menyenaraikan segala kerosakan yang dialami, sebelum merujuk kepada ketua kampung dan ketua penghulu untuk tindakan lanjut.

“Ketua kampung dan ketua penghulu ialah mediator dengan Pegawai Daerah, dan mereka akan adakan mesyuarat di peringkat bencana daerah untuk melihat semua kos yang akan terlibat,” katanya.

Ribut yang berlaku petang semalam telah menyebabkan sejumlah rumah, kedai serta harta benda seperti kereta dilaporkan rosak teruk susulan ribut dan hujan lebat. – Bernama


7.5 juta isi rumah masih bergaji bawah RM2,000

Oleh Athirah Huda Zalhe

BANGI, 2 Rabiulawal 1444H, Khamis – Walaupun kemajuan negara di tahap membanggakan, nasib kumpulan berpendapatan rendah tidak banyak berubah, bahkan kadar kemiskinan relatif juga sebenarnya meningkat.

Pakar ekonomi, Prof Emiritus Dr Barjoyai Bardai berkata, tatkala ekonomi tumbuh dengan cemerlang dalam tempoh 75 tahun ini, malangnya hampir 50 peratus kumpulan pekerja di Malaysia masih mendapat gaji kurang daripada RM2,000.

Beliau berkata, terdapat 7.5 juta isi rumah daripada 15 juta kumpulan – di Malaysia yang menerima gaji kurang daripada RM2,000, bahkan ada juga yang mendapat hanya RM1,200.

“Persoalannya, apakah makna pembangunan kalau gaji kumpulan pekerja dan isi rumah masih di tahap kemiskinan kerana tahap kemiskinan di Malaysia hari ini ialah RM2,208.

“Kalau pendapatan seorang itu kurang daripada RM2,208 mereka dianggap miskin sebenarnya,” katanya dalam program bual bicara Dimensi di TV Pertiwi, hari ini.

Bagaimanapun, Dr Barjoyai berkata, terdapat keluarga yang sekurang-kurangnya mempunyai dua orang yang bekerja, menjadikan pendapatan purata isi rumah di Malaysia sebenarnya kira-kira RM4,500.

“Kalau jumlah itu, ia sudah di atas tahap kemiskinan, tetapi itu andaian kerana sangat ramai kumpulan pekerja di Malaysia hanya bergantung kepada seorang yang mendapat pendapatan.

“Baru ini menteri Jabatan Perdana Menteri mengumumkan ada 130,000 orang sahaja yang miskin mutlak. Pada saya ada lebih 5.6 peratus orang miskin mutlak di Malaysia,” katanya.

Mengulas mengenai dakwaan kemelesetan ekonomi dunia menjelang 2023, beliau mengakui Malaysia tidak terkecuali daripada menerima tempias sekiranya berlaku kegawatan itu.

Ini kerana, Malaysia sebuah negara terbuka yang mengeksport lebih 80 peratus keluaran negara dan mengimport keperluan khususnya bahan makanan dalam jumlah yang sama, katanya.

“Jadi kita akan mengalami apa yang dipanggil kesan import kegawatan khususnya dalam harga. Kenaikan harga akan dijangkakan kerana kita mengimport lebih 60 bilion bahan makanan.

“Saya rasa kita boleh cuba kurangkan membeli dan menggunakan barang import, selain kurangkan mengunjungi restoran makanan segera kerana itu melibatkan banyak barang import.

“Dan kalau kita dapat lakukannya, kita boleh kurangkan tekanan mata wang yang hari ini merudum sedikit,” katanya.

Pautan Dimensi;


Kalau betul DAP tak halang peruntukan Melayu Islam, kenapa tentang RUU355?

BANGI, 15 Muharam 1445H, Rabu – Tindakan Datuk Seri Anwar Ibrahim dan Datuk Seri Ahmad Zahid Hamidi yang kelihatan beria-ria mempertahankan DAP sungguh menghairankan.

Setiausaha PAS Selangor, Roslan Shahir Mohd Shahir tidak menolak kemungkinan tindakan Perdana Menteri dan Timbalannya itu bersusah payah membela parti yang berpengaruh dalam kerajaan campuran kerana ramai rasa curiga dan bimbang pada DAP.

“Ada yang bermain di media sosial hari ini – undi BN dapat DAP undi PH dapat DAP, kenapa begitu?

“Jika benar DAP tidak halang peruntukan untuk Melayu Islam sebagaimana dakwa Anwar, yang jelas rakyat pernah lihat semasa pembentangan Rang Undang-undang Persendirian RUU355 dulu, iaitu RUU untuk memperkasa dan menambahbaik mahkamah syariah, tokoh-tokoh DAP lantang bangkit menentang.

“Rakyat lihat sidang ini secara langsung. Kenapa ganggu hak orang Islam? Undang-undang syariah dalam negara hanya terpakai pada umat Islam, biarlah umat Islam yang tentukan kenapa pula DAP yang perlu menggelupur?” katanya menerusi hantaran di Facebook beliau, hari ini.

Katanya lagi, DAP pernah menganggap hak menukar agama itu sebagai hak asasi yang perlu diberikan pada rakyat berjuang agar murtad menjadi satu kebebasan.

“Tidakkah itu satu ancaman pada umat Islam? Wakil DAP pernah merayu agar negara iktiraf regim haram Israel.

“DAP antara yang lantang menentang pembelajaran tulisan Jawi atas dakwaan konon ia usaha untuk menyebarkan Islam. Sedangkan tulisan Jawi adalah warisan budaya negara kita,” katanya.

Roslan Shahir mendakwa, perlembagaan DAP menyebut partinya berjuang untuk mempertahan Perlembagaan Persekutuan yang sekular.

“Bermakna DAP berjuang untuk memisahkan urusan agama dari kerajaan, tidak membimbangkah itu?

“Kita yakin politik Malaysia sudah matang dan dewasa. Para pengundi khasnya orang Melayu Islam sudah kenal DAP walau apa Anwar dan Zahid kata,” katanya.

Sebelum ini, Anwar Ibrahim membidas naratif dimainkan pihak tertentu bahawa parti DAP menjadi punca permasalahan dalam kalangan orang Melayu.

Pengerusi Pakatan Harapan (PH) itu berkata, sepanjang lapan bulan beliau memimpin Kerajaan Perpaduan, jemaah menteri dari DAP tidak pernah membantah sebarang peruntukan yang diberikan untuk agama Islam dan kaum Melayu.


Bekas MB Kedah meninggal dunia

ALOR SETAR, 15 Syaaban 1444H, Rabu – Bekas Menteri Besar Kedah, Datuk Seri Syed Razak Syed Zain meninggal dunia kira-kira 10.30 pagi tadi di sebuah hospital swasta di Sungai Petani.

Allahyarham yang dilantik sebagai Menteri Besar Kedah kelapan pada 1999 hingga 2005 menghembuskan nafas terakhir kerana masalah kesihatan pada usia 79 tahun.

Bekas Setiausaha AkhbarAllahyarham, Datuk Boon Som Inong berkata, beliau akan sentiasa mengenang Syed Razak yang sentiasa ingin mendampingi rakyat.

“Antaranya beliau (Syed Razak) pernah berkata ‘di mana ada rakyat, di situlah pejabat kita’. Beliau juga pernah berpesan antara syarat menjadi orang politik adalah sebahagian gaji kita ini termasuk habuan orang memaki dan mengata,” katanya kepada pemberita di sini hari ini.

Sementara itu, Pengerusi Badan Perhubungan UMNO Kedah, Datuk Seri Jamil Khir Baharom memaklumkan bahawa pemergian Allahyarham merupakan satu kehilangan yang besar buat seluruh rakyat Kedah.

“Tidak dapat dinafikan sumbangan beliau semasa menjadi Menteri Besar Kedah dan beliau merupakan seorang pemimpin yang berdedikasi tinggi dan berjiwa kental. Salam takziah buat seluruh ahli keluarga Allahyarham,” katanya.

Sementara itu, rakan Allahyarham, Datuk Ahmad Bashah Md Hanipah yang juga bekas Menteri Besar Kedah berkata pemergian Syed Razak memberi kesan kepada dirinya kerana beliau merupakan rakan baiknya.

“Saya mengenali Allahyarham sebelum beliau menceburkan diri dalam bidang politik lagi dan semangat cintanya terhadap UMNO sangat besar. Walaupun dalam keadaan uzur, beliau tetap turun berkempen untuk parti di Kuala Kedah pada Pilihan Raya Umum Ke-15 lepas.

“Beliau seorang yang baik dan akan sentiasa dikenang sebagai pemimpin yang memiliki visi dan misi dalam memajukan Kedah dan beliau akan dirindui,” katanya.-  Bernama


Pengasuh tampar bayi 8 bulan kerana kerap muntah

KUALA LUMPUR, 13 Jamadilakhir 1443H, Ahad – Polis menahan seorang wanita yang disyaki menampar bayi lelaki berusia lapan bulan di sebuah rumah di Bandar Tasik Permaisuri Cheras, Rabu lepas.

Timbalan Ketua Jabatan Siasatan Jenayah (Siasatan/Perundangan) Kuala Lumpur, ACP Kamaruzaman Elias berkata, wanita berusia 48 tahun yang merupakan pengasuh kepada mangsa itu ditahan selepas ibu bayi berkenaan yang berusia 25 tahun membuat laporan berhubung kejadian pada pukul 11.29 malam hari sama.

Menurutnya, ibu bayi itu  mendakwa pipi kanan anak bongsunya kemerah-merahan ketika mengambilnya dari rumah pengasuh.

“Siasatan mendapati pengasuh mengaku tidak sengaja menampar pipi mangsa ketika berada dalam buaian selepas dikatakan sering muntah.

“Suspek (pengasuh) dibebaskan dengan jaminan polis selepas keterangannya diambil dan kita tunggu laporan penuh perubatan mangsa sebelum dirujuk ke Jabatan Peguam Negara untuk nasihat dan arahan pertuduhan,” katanya dalam satu kenyataan.

Katanya, kertas siasatan dibuka dan diklasifikasikan sebagai kes penderaan kanak-kanak yang disiasat mengikut Seksyen 31(1)(a) Akta Kanak-Kanak 2001.

Kamaruzaman menasihatkan orang ramai supaya tidak membuat sebarang spekulasi, perkongsian dan menyebarkan berita daripada sumber tidak sahih dan boleh mengganggu siasatan polis. – Bernama


Kes Mahsa Amini: Sembilan rakyat Eropah ditahan dalam protes jalanan di Iran

TEHRAN, 4 Rabiulawal 1444H, Sabtu – Kira-kira sembilan rakyat Eropah ditahan dalam protes jalanan yang dicetuskan berikutan kematian seorang wanita dalam tahanan kerana didakwa tidak memakai tudung secara sempurna.

Pegawai perisikan membuat penahanan berkenaan yang dianggap pengintip organisasi sama ada dalam protes atau belakang tabir.

Keganasan yang memasuki hari ke-13 itu tidak menunjukkan tanda reda sebaliknya jumlah kematian semakin bertambah setiap hari.

Pasukan polis bagaimanapun tidak menyatakan lokasi penahanan berkenaan tetapi memberikan 10 contoh dikatakan sebagai penglibatan warga asing dan kumpulan pembangkang yang berpangkalan di luar negara dalam protes berkenaan.

Mereka yang ditahan terdiri daripada warga Poland, Sweden, Jerman, Itali, Perancis dan Belanda, kata Kementerian Perisikan Iran.

Katanya, Kedutaan Jerman, Perancis, Britain dan Sweden adalah antara yang diberi amaran berhubung penglibatan ‘ejen’ dalam protes antikerajaan.

Protes menyaksikan rakyat Iran terus menggunakan jalan raya sebagai medan menyuarakan rasa tidak puas hati, selain menggerakkan kempen melalui media sosial berikutan kematian seorang wanita dikenali sebagai Mahsa Amini.

Mahsa, 22, dilaporkan koma dan dimasukkan ke unit rawatan rapi di sebuah hospital di sini, sehari selepas ditahan pihak berkuasa sebelum disahkan meninggal dunia.

Kes itu telah memberikan tumpuan kepada hak wanita di Iran.

Polis Iran bagaimanapun menolak dakwaan bahawa Mahsa dipukul dan menjelaskan wanita berkenaan jatuh sakit. – Agensi


Iktiraf UEC bukan keutamaan sekarang

PUTRAJAYA, 20 Jamadilawal 1444H, Khamis – Usaha mengiktiraf Sijil Peperiksaan Bersepadu (UEC) bukan menjadi keutamaan Kementerian Pendidikan (KPM) buat masa ini.

Kementerian itu sebaliknya akan memberi tumpuan utama kepada usaha dan menangani cabaran ekonomi serta kos sara hidup dihadapi rakyat.

Menteri Pendidikan, Fadhlina Sidek berkata, apa-apa isu terkait rapat termasuk yang dibangkitkan sekarang seperti UEC akan dilihat dari semasa ke semasa.

“Apa-apa berkait dengan manifesto juga kita akan lihat semula kerana sekarang kita berada dalam Kerajaan Perpaduan, kita tidak lagi bercakap mengenai manisfesto Pakatan Harapan (PH) semata-mata,” katanya seperti dipetik media tempatan.

Sebelum ini, Persatuan-Persatuan Lembaga Pengurus Sekolah Cina Malaysia (Dong Zong) membangkitkan gesaan yang pernah dibuat ketika pentadbiran kerajaan PH, dua tahun lalu supaya UEC diiktiraf.

Dong Zong juga memohon pengiktirafan UEC dibincang secara rasional berikutan ia membabitkan isu akademik.

Bahkan, pihak pertubuhan pendidikan Cina itu dilaporkan sudi berdialog serta berbincang dengan pelbagai lapisan masyarakat untuk meningkatkan pemahaman mengenai UEC, selain meningkatkan muafakat supaya isu pendidikan dapat didalami secara rasional dan pragmatik.

Tindakan itu bagaimanapun mencetuskan kemarahan apabila beberapa pihak dilaporkan melalui portal berita meminta supaya Dong Zong tidak rakus dalam membuat tuntutan berkenaan.

Pautan berkaitan;


Saksama masyarakat Melayu Islam tidak sama dengan tafsiran feminis

BANGI, 8 Syaaban 1443H, Jumaat – Tindakan pihak tertentu yang menyelar gambar isteri Perdana Menteri, Datuk Seri Ismail Sabri Yaakob memakaikan butang baju Melayu kepada suami beliau sebagai tidak menepati tema sambutan Hari Wanita pada tahun ini, jelas menunjukkan satu pemikiran sempit terhadap maksud saksama.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, saksama bagi masyarakat Melayu Islam tidak sama dengan tafsiran feminis yang mahukan kesamarataan mutlak tanpa sebarang pengecualian.

“Jika mahu difahami begitu, apa-apa kelebihan tertentu yang diberikan kepada pihak lelaki secara automatik akan menjadi suatu bentuk penindasan dan diskriminasi terhadap pihak wanita tidak kira apa pun asas dan justifikasinya, seperti mana yang dilihat melalui perbuatan memakaikan butang baju Melayu suami.

“Tetapi Islam tidak begitu. Kesaksamaan bagi kita adalah keadilan. Keadilan bukan semata-mata apa yang lelaki perolehi mesti diberikan kepada wanita seperti yang sering difahami umum, tetapi keadilan itu ialah meletakkan setiap sesuatu selayaknya dan kena pada tempatnya,” katanya dalam kenyataan hari ini.

Dalam meraikan perbezaan yang wujud antara lelaki dan wanita, Ahmad Marzuk berkata, hukum-hakam Islam tidak menyebut soal hak semata-mata, tetapi turut mengambil kira soal perbezaan tanggungjawab.

Jelasnya, hak wanita untuk ditaati oleh anak-anak adalah melebihi lelaki sebagai bapa dan ini datang bersama tanggungjawab mengandung, melahirkan dan menyusukan anak sementara hak ketaatan yang diberikan kepada suami pula melepaskan wanita daripada tanggungjawab memberikan nafkah.

“Rata-rata hukum Islam memberikan bentuk hak yang sama kepada lelaki dan wanita, cuma kadarnya yang berbeza bergantung kepada keperluan.

“Contohnya, kedua-dua lelaki dan wanita diberikan hak untuk bekerja dan menyara keluarga, tetapi lelaki diwajibkan menyediakan keperluan asas keluarga, sementara wanita mempunyai pilihan untuk membantu menanggung ekonomi keluarga ataupun tidak.

“Namun begitu, ada juga hak-hak yang khusus diberikan kepada lelaki misalnya hak poligami (bukan wajib) atau hak yang hanya diberikan kepada wanita seperti nafkah,” katanya.

Berikutan itu katanya, perbezaan hukum Islam terhadap lelaki dan perempuan adalah suatu perbuatan yang adil, justeru berlaku adil adalah keimanan.

“Sempena tema ‘Saksama Bersama’ pada tahun ini, kita sangat setuju potensi wanita perlu dioptimumkan sebaiknya dengan menyediakan segenap ruang dan peluang yang adil untuk mereka memajukan diri, mengikut pilihan mereka sendiri, baik sebagai pemimpin, wanita bekerjaya.

“.. mahupun suri rumah sepenuh masa mengikut batas-batas sempadan yang dibenarkan syarak,” katanya.


Kuwait tutup kedai jual produk Israel

KUWAIT, 17 Rabiulawal 1442H, Selasa – Kementerian Perdagangan dan Perindustrian Kuwait menutup lapan kedai, salah satunya kerana menjual produk Israel, dan merujuk kes itu ke Pejabat Pendakwaan.

Kementerian itu dalam satu kenyataan semalam mengatakan bahawa ‘pasukan pemeriksaan telah merampas produk buatan Israel yang dilarang di pasaran tempatan selaras undang-undang semasa.’

Ia termasuk alat ganti kereta yang diedarkan oleh sebuah syarikat di Shuwaikh, Kuwait City.

Kenyataan itu menyatakan bahawa kementerian menerima aduan daripada pengguna yang menunjukkan bahawa sebuah syarikat tempatan menjual barangan buatan Israel.

Kementerian berkata, setelah menerima aduan itu, pasukan berwajib telah menjalankan pemeriksaan barang-barang tersebut, yang ternyata dibuat oleh entiti Zionis.

Produk yang dirampas terdiri daripada 77 termostat bersaiz kecil dalam kotak yang dilabel ‘buatan Israel’.

Pada masa sama, kenyataan itu mengesahkan bahawa empat daripada tujuh kedai itu melanggar keputusan menteri, yang melarang penjualan barang palsu. – Agensi


Sahkan maklumat dulu sebelum siar berita

KUALA LUMPUR, 10 SYAWAL 1444H, Isnin – Semua pengamal media diminta supaya sentiasa mengesahkan maklumat dan sumber sebelum menerbitkan sesuatu berita agar tidak menimbulkan sebarang isu.

Menteri Komunikasi dan Digital Fahmi Fadzi dalam catatan di akaun Facebooknya mengulang siar hantaran Datuk Seri Siti Nurhaliza Taruddin yang menafikan satu berita palsu mengaitkan dirinya dengan sebuah majlis politik di Kedah.

“Berita palsu ini tersebar sejak semalam dan telah menjadi fitnah yang merebak jauh ke pelbagai komuniti, malah ada yang percaya dan ada juga yang jadikannya bahan politik.

“Rakan-rakan media diingatkan agar sentiasa mengesahkan info dan sumber sebelum menerbitkan berita agar tidak timbul isu seperti ini. Tindakan undang-undang juga boleh diambil oleh agensi penguatkuasaan sekiranya didapati berlaku sebarang pelanggaran,” kata Fahmi.

Siti Nurhaliza menerusi perkongsian di Instagram story, mendedahkan tindakan pihak tidak bertanggungjawab yang menggunakan nama beliau dengan membuat akaun Facebook palsu dan menyebarkan kenyataan berhubung kehadirannya untuk memeriahkan sebuah majlis di Kedah yang didakwa majlis politik.

Kenyataan palsu itu kemudiannya digunakan sebuah portal hiburan untuk dijadikan bahan berita bertajuk ‘Siti Nurhaliza tak sangka rumah terbuka jadi majlis politik’ yang disiarkan hari ini.

“Siapalah yang pandai-pandai edit fake news ini, gunakan nama Facebook saya (yang verified) dan forward merata-rata dan yakinkan orang ini (adalah) posting sebenar. Ini fake.

“Cukuplah semua perkara nak dibuat macam ini. Saya ini penyanyi, hiburkan semua orang. Bulan Syawal ini, bulan jalinkan silaturrahim bukan buat sebarkan berita palsu,” katanya menerusi ruangan Instagram. – Bernama


Ahli UMNO tak perlu ragu undi calon DAP, kata Puad Zarkashi

BANGI, 11 Muharam 1445H, Sabtu – Ahli Majlis Kerja Tertinggi (MKT) UMNO, Datuk Dr Mohd Puad Zarkashi meminta ahli parti supaya tidak ragu dan apologetik untuk mengundi calon-calon Kerajaan Perpaduan, termasuk daripada DAP pada Pilihan Raya Negeri (PRN) 12 Ogos ini.

Beliau berkata, isu ‘No Anwar, No DAP’ tidak lagi berbangkit kerana ia sebelum Pilihan Raya Umum Ke-15 (PRU15), namun kini UMNO secara konsensus sudah menjadi Kerajaan Perpaduan.

Menurut Puad, keputusan memilih Pakatan Harapan (PH) sebagai rakan kongsi untuk menubuhkan Kerajaan Perpaduan adalah dicapai parti selepas MKT bermesyuarat sehingga jam 1 pagi.

“UMNO setia titah YDP Agong. Yang degil ialah PN (Perikatan Nasional). UMNO lebih berpengalaman dalam tahaluf siyasi berbanding PAS.

“UMNO, MCA dan MIC bekerjasama sejak 1995 lagi. Kini DAP rakan baru. Apa bezanya jika Perlembagaan ditaati. UMNO lakukan ini demi kestabilan.

“Sebab itu Kerajaan Perpaduan perlu dipertahankan dan menang. PRN medan mengukuhkan ‘kejujuran politik’ madani. PN akan lemas,” katanya dalam hantaran di Facebook, hari ini.

Bagaimanapun, kenyataan Puad itu menerima kritikan pengikut media sosialnya yang memberi gambaran bahawa akar umbi tidak sehaluan dengan keputusan dibuat pucuk pimpinan UMNO.

“Kenyataan yang menguatkan lagi hasrat akar umbi UMNO untuk menyokong PN. Alhamdulillah,” tulis Man Puyuh.

“Mesyuaratlah sampai Subuh sekali pun tapi tetap tak bawa suara akar umbi pun tak guna juga YB, tunggu sahajalah keputusan PRN nanti,” kata Mohd Azahari Mohamed.

“Maaf tok, akar umbi UMNO takkan pangkah DAP, lepas ni kalian undi dan menangkan diri kalian sendiri di PRN dan PRU… syarat perjanjian utama, masa nak kerjasama PH-DAP, selesaikan dulu kes Najib,” kata Haza Ni.


Pasca PAU 2020: Apakah UMNO kini di landasan betul?

Oleh Ainul Illia Meor Suzurudin

BANGI, 16 Syaaban 1442H, Selasa – Kekalahan UMNO pada Pilihan Raya Umum ke-14 (PRU14) tidak dinafikan telah memberi banyak kesan dan hikmah buat ahli parti secara keseluruhannya baik pada akar umbi mahupun pimpinan tertinggi.

Penganalisis politik, Shahbudin Embun berkata, tumbangnya UMNO pada PRU dahulu memberi pengajaran dan sekali gus membawa semangat baharu seperti yang dapat dilihat pada Perhimpunan Agung UMNO (PAU) 2020 hujung minggu lalu.

“Ahli UMNO kembali bersepadu dan bersemangat seperti yang ditunjukkan semasa PAU 2020. Solidariti ahli akar umbi terhadap institusi presiden kembali mantap.

“Semangat perjuangan asal ahli UMNO tanpa mementingkan kebendaan dan keuntungan peribadi kini telah meresap kembali di jiwa pimpinan dan ahli akar umbi.

“Dengan semangat yang ditunjukkan oleh pimpinan dan perwakilan UMNO di PAU 2020, adalah diharapkan agar parti keramat orang Melayu ini terus istiqamah dalam menempuh hari-hari mendatang,” katanya kepada Ismaweb.net, hari ini.

Pengerusi Biro Politik Majlis Perundingan Melayu (MPM) itu berkata, UMNO mendapat semangat baru untuk kembali memegang tampuk kekuasaan.

Malah, katanya, UMNO boleh berkompromi dengan parti lain yang menerima asas perjuangannya di bawah Barisan Nasional (BN).

“Jajaran baru dengan parti-parti selain BN dan MN (Muafakat Nasional) boleh berlaku hanya selepas PRU15 demi kestabilan politik. UMNO kini telah kembali berada di landasan yang betul. Kejayaan kini semakin menghampiri,” katanya.

Beliau berkata, sekiranya selepas PRU15, BN dan GPS tidak dapat majoriti mudah untuk memerintah, BN boleh mempelawa parti lain untuk bersama.

Sementara itu, mengulas persoalan Presiden MIC, Tan Sri SA Vigneswaran, semalam mengenai siapa calon yang akan diketengahkan BN untuk menjadi Perdana Menteri, Shahbudin berkata, secara lazimnya ia mengikut tradisi dan hierarki parti.

Pun begitu, beliau berkata, Vigneswaran tidak sewajarnya mempersoalkan perkara itu.

“Sebenarnya UMNO tidak ketandusan pemimpin mengikut hierarki parti. Daripada presiden, timbalan, naib dan ketua sayap semuanya mempunyai kredibiliti, UMNO tiada masalah ‘Chain of Command’ mengikut kekananan.

“Kenyataan Presiden MIC itu bolehlah diibaratkan tidak mengikut perkembangan semasa. Tidakkah beliau tahu bahawa Presiden UMNO telah mendapat kepercayaan dan mandat daripada majoriti perwakilan di PAU pada 28 Mac yang lalu?,” katanya.

Mengulas lanjut, beliau berkata, ketidakyakinan kepada Presiden UMNO boleh menyebabkan hubungan antara MIC dengan UMNO dikaji semula.

“Lagipun selama ini MIC tidak mampu untuk mendapatkan majoriti undi kaum India untuk menyokong BN.

“Sebenarnya BN mempunyai banyak alternatif sama ada parti kaum India seperti Makkal Sakthi atau parti pelbagai kaum untuk menggantikan MIC. Dalam memilih rakan kongsi, UMNO disaran memilih parti yang punyai pengaruh dan menambah kekuatan pada BN.

“Sebelum ini, UMNO sangat bermurah hati untuk memastikan BN diwakili oleh pelbagai kaum tapi akhirnya kawasan-kawasan tersebut tewas,” katanya.


Hujan lebat akibatkan banjir kilat di beberapa negeri

KUALA LUMPUR, 21 Zulkaedah 1441H, Isnin  – Hujan lebat semalaman menyebabkan banjir kilat di beberapa tempat di negara ini, menjejaskan sebuah hospital, menyebabkan orang terkandas, penduduk kampung terpaksa dipindahkan dan turut menenggelamkan beberapa kereta.

Bagaimanapun, tiada yang cedera dalam banjir kilat itu.

Di Johor, Hospital Pakar Sultanah Fatimah di Muar terjejas oleh banjir kilat yang melanda 22 kawasan rendah di Muar dan Tangkak kira-kira 10 pagi tadi berikutan hujan lebat melebihi 60 milimeter mulai 4 pagi.

Pengarah hospital pakar itu Dr Muhammad Yusof Sibert berkata banjir itu tidak menjejaskan operasi hospital dan air banjir mulai surut kira-kira 10.30 pagi.

Seramai 227 penduduk di Muar dan Tangkak dipindahkan ke tiga pusat pemindahan sementara (PPS) selepas rumah mereka dinaiki air ekoran hujan lebat sejak pagi tadi, kata Pengerusi Jawatankuasa Kesihatan dan Alam Sekitar negeri R. Vidyananthan.

Sekretariat Jawatankuasa Pengurusan Bencana Daerah Muar berkata kawasan terjejas termasuk pusat bandar Muar; Kampung Sabak Awor; Kampung Seri Menanti; Kampung Parit Tengah; Jalan Bentayan;  Parit Perupok dan Kampung Dato’ Seri Amar Diraja.

Di Kelantan, lebih 300 penduduk daripada 75 keluarga Orang Asli di Kampung Aring 5, Gua Musang dilaporkan terkandas selepas air Sungai Aring melimpah.

Kejadian itu juga menyebabkan jalan perhubungan utama penempatan itu ditenggelami air sedalam tiga meter sekitar 2 pagi berikutan hujan lebat sejak awal malam tadi.

Tok Batin Kampung Aring 5 Raina Anjang berkata, penduduk kampung menyedari kejadian itu apabila mahu ke bandar Gua Musang kira-kira 7 pagi dan perlu menunggu sehingga 3 petang untuk air banjir surut.

Di Negeri Sembilan, seramai 308 orang daripada 72 keluarga terjejas akibat banjir kilat di beberapa kawasan iaitu Kampung Jimah Lama di Port Dickson; Kampung Bemban di Seremban; Kampung Sega Hilir dan Kampung Sega Hulu di Rembau; dan Kampung Janging di Chuah, Port Dickson.

Sekretariat Jawatankuasa Pengurusan Bencana Negeri Sembilan berkata 48 mangsa daripada tujuh keluarga di Kampung Jimah Lima dipindahkan ke PPS di Sekolah Kebangsaan (SK) Jimah manakala keluarga lain tinggal bersama saudara dan 290 orang dari Kampung Sega Hilir dipindahkan ke SK Sega Hilir.

Di Pahang, lima ekspatriat yang sedang bercuti di Taman Negara, Jerantut terkejut pagi tadi selepas kereta mereka tenggelam dalam banjir kilat berikutan hujan lebat.

Ketua Polis Daerah Jerantut Supt Mazlan Hassan berkata, lima kereta itu adalah antara enam kereta yang terlibat dalam kejadian kira-kira 5.30 pagi itu. Satu lagi kereta adalah milik pekerja pusat peranginan di situ.

“Hujan berterusan menyebabkan fenomena ‘kepala air’ dari Sungai Kuala Tahan berlaku dan melanda kawasan itu mengakibatkan banjir kilat pagi tadi,” katanya dalam kenyataan.

Mazlan berkata, semua ekspatriat berusia antara 33 dan 52 tahun itu adalah dari Australia, Britain, China, Perancis dan Belanda, semuanya beralamat di Kuala Lumpur.

Beliau turut mengingatkan pelancong supaya sentiasa berwaspada dengan perubahan cuaca sebelum menyertai sebarang aktiviti air. -Bernama


Kerajaan kaji semula perolehan projek, utamakan beri impak segera

KUALA LUMPUR, 16 Zulhijjah 1443H, Sabtu – Kerajaan akan mengkaji semula proses perolehan bagi projek-projek yang belum dimulakan bagi mengawal perbelanjaan pembangunan, kata Kementerian Kewangan (MOF).

Bagaimanapun, keutamaan akan terus diberikan kepada projek yang mempunyai impak segera kepada kesejahteraan rakyat, jelasnya.

Dalam Pekeliling Perbendaharaan Malaysia – Garis Panduan Penjimatan Perbelanjaan Awam, MOF berkata kementerian, jabatan dan Badan-Badan Berkanun Persekutuan hendaklah meneruskan proses praperolehan yang tiada implikasi kewangan seperti perancangan, membuat reka bentuk, kebenaran merancang, menyelesaikan urusan berkaitan tanah/tapak projek dan sebagainya.

Ketua Setiausaha Perbendaharaan Datuk Seri Asri Hamidon berkata selaras dengan hasrat kerajaan mengoptimumkan perbelanjaan bagi semua projek yang sedang dalam pelaksanaan, kementerian/ jabatan/ agensi hendaklah memantau secara rapi kemajuan projek agar ianya siap dalam tempoh ditetapkan.

Tambahnya, sebarang arahan perubahan (variation order-VO) yang mengakibatkan pertambahan kos projek hendaklah dielakkan dan sekiranya amat perlu berdasarkan peraturan semasa, VO tersebut perlu ditampung menggunakan penjimatan siling semasa kementerian/ jabatan/ agensi/ badan berkanun Persekutuan.

Di samping itu, semua perbelanjaan bagi perolehan aset baharu termasuk pembelian kereta, perabot dan lain-lain kelengkapan pejabat yang tidak mendesak yang belum dipesan atau ditandatangani hendaklah ditangguhkan kecuali kelulusan khas MOF telah diperolehi. – Bernama


Kedai serbaneka Southville City terima memorandum bantah jual arak

BANGI, 9 Zulkaedah 1443H, Khamis – Kempen Malaysia Sejahtera Tanpa Arak terus diperluaskan melalui penyerahan memorandum bantahan penjualan minuman keras di plaza Southville City menerusi gerakan Islam, Ikatan Muslimin Malaysia (ISMA) Sepang.

Bantahan itu membabitkan tiga premis kedai serbaneka yang dijual secara terbuka, selain terdapat arak diletakkan di atas rak biasa tanpa label minuman keras.

Penyerahan memorandum berkenaan turut disertai Surau Al-Hidayah Southville City.

Memorandum bantahan itu diserahkan Yang Dipertuan ISMA Sepang, Ustaz Ibrahim Mohd Hasan kepada pengurus dan jurujual premis berkenaan.

Ustaz Ibrahim berkata, penyerahan bantahan itu bagi menyelamatkan pekerja muslim yang terpaksa menyusun dan menjual arak, walaupun ia ditegah oleh Islam serta menjadi kesalahan di bawah Enakmen Syariah Negeri Selangor.

Sementara itu, Pengerusi Surau Al-Hidayah Southville, Ustaz Fauzi berkata, tidak wajar arak dijual secara terbuka di kawasan itu kerana 98 peratus penduduk tempatan adalah di kalangan Melayu muslim.

Melalui respons yang diterima daripada pekerja premis berkenaan – kesemuanya beragama Islam – mereka memahami tuntutan agama Islam, namun terpaksa menjual kerana tiada pekerja bukan muslim.

Difahamkan, ISMA Sepang akan terus memantu penjualan arak di premis itu dan memberikan tempoh 21 hari sebelum tindakan seterusnya diambil.

Kempen ‘Malaysia Sejahtera Tanpa Arak’ dilancarkan pada Februari lalu oleh ISMA bersama Yayasan Maghfirah, di mana bukan hanya menyasarkan kepada golongan muslim, tetapi juga untuk setiap lapisan masyarakat di negara ini.

Kempen itu turut mendapat sokongan beberapa badan bukan kerajaan (NGO) lain antaranya Pertubuhan-Pertubuhan Pembela Islam (PEMBELA), Persatuan Pengguna Islam Malaysia (PPIM), Persatuan Kebajikan Darul Islah Selangor (PERKID), Malaysia Alliance of Civil Society Organisation (MACSA) dan Dewan Perniagaan Melayu Malaysia (DPMM).

Kempen itu antaranya menuntut kerajaan agar menetapkan polisi komuniti bebas arak supaya tiada lagi program yang menghidangkan arak secara terbuka dan umum.

Setakat jam 3 petang tadi, petisyen yang dilancarkan menerusi laman change.org berjaya mengumpulkan 16,793 tanda tangan.


COVID-19 : Rakyat Malaysia antara dijangkiti di Singapura

SINGAPURA, 24 Jamadilawal 1442H, Jumaat – Wanita Malaysia berusia 43 tahun merupakan antara dua kes jangkitan dalam komuniti yang dilaporkan oleh Singapura pada Khamis.

Menurut Kementerian Kesihatan republik itu, wanita berkenaan bekerja di Azur, Crowne Plaza Changi Airport.

Pada Rabu, Singapura melaporkan satu kes yang diuji positif bagi strain B117 dan dia bekerja di Azur.

Bagaimanapun menurut kementerian itu, wanita berkenaan bekerja menghantar makanan siap bungkus kepada anak kapal serta penginap di hotel dan tidak berinteraksi dengan pelanggan Azur.

Wanita itu menunjukkan gejala ketika bekerja pada 3 Januari lalu dan mendapatkan rawatan di sebuah klinik dua hari kemudian, kata kementerian itu dalam kenyataannya malam ini.

Wanita itu diuji bagi COVID-19 dan pada awalnya didiagnos mengalami jangkitan pernafasan akut (ARI), namun keesokannya keputusan ujian menunjukkan dia sah positif COVID-19.

Menurut kementerian itu, siasatan awal juga mendapati wanita tersebut berkemungkinan tidak dijangkiti strain B117.

Sebagai langkah pencegahan, Crowne Plaza Changi Airport akan ditutup selama 14 hari bermula esok (8 Januari).

Setakat tengah hari, Singapura melaporkan 33 kes baharu dengan dua jangkitan dalam komuniti dan 31 kes import, menjadikan jumlah terkumpul kes COVID-19 di republik itu sebanyak 58,813 kes.

Menurut kementerian itu, daripada keseluruhan kes baharu tersebut, 30 tidak bergejala dan dikesan menerusi saringan dan pemantauan oleh kementerian, sementara tiga kes lagi bergejala.

Selain itu, sebanyak tiga kluster dilaporkan dengan satu mempunyai kaitan dengan NewOcean 6, kapal tangki bunker yang dioperasikan oleh Palmstone Tankers & Trdg Lte Ltd di Pelabuhan Singapura.

Republik itu sebelum ini melaporkan kluster terakhirnya yang membabitkan sebuah asrama pekerja asing tamat pada 24 November lepas. – Bernama


BMF 2.0 akan dilancar selepas dapat sambutan luar biasa

BANGI, 13 Syawal 1443H, Sabtu – Kempen yang mendapat tempat di hati umat Islam – Kempen Buy Muslim First (BMF) 2.0 – akan dilancarkan tidak lama lagi dengan lebih agresif dan strategik.

Pengerusi PEMBELA, Haji Aminuddin Yahaya berkata, kempen itu sebagai kesinambungan daripada sebelumnya – yang mendapat sambutan luar biasa daripada peniaga Melayu.

“Ada yang bertemu dengan saya menyatakan jualan mereka meningkat 100%, ada yang 200% dan 300%. Pendekatan BMF dalam tabiat berbelanja bagi masyarakat Islam memang terbukti memberi impak yang besar.

“Namun ada juga segelintir yang memang sudah rosak pemikiran dan hati mereka melabelkan kempen ini sebagai rasis. Mereka menghina malah membuat kempen dengan naratif bertentangan dengan niat memadamkan arus BMF ketika itu.

“Saya tak pasti di mana salahnya kempen yang mengajak mengutamakan produk muslim bagi menyokong usahawan-usahawan muslim sebegini,” katanya dalam kenyataan hari ini.

Berikutan itu, beliau mempersoalkan kewajaran pihak tertentu melabelkan usaha pertubuhan bukan kerajaan (NGO) dan gerakan sivil – yang terpaksa berhempas pulas menghabiskan masa dan tenaga serta wang ringgit – menggalas tugas kerajaan sebagai rasis.

“Sepatutnya kerajaan membantu NGO bukannya menjadi batu penghalangnya.

“Kini selepas pandemik COVID-19 bakal berakhir, ribuan usahawan Melayu sudahpun gulung tikar, siapa yang nak membantu? Kerajaan hanya fikir nak bail-out usahawan-usahawan besar tapi yang betul-betul mati adalah usahawan-usahawan kecil dan sederhana.

“Yang menganggur pun majoritinya adalah orang Melayu Islam dan Bumiputera,” katanya.

Meskipun dicemuh pelbagai pihak, Haji Aminuddin menegaskan pihaknya tidak akan berhenti membantu umat yang miskin papa kedana.

“Doakan moga kami di peringkat penyelaras kempen diberi kekuatan untuk terus berjihad membantu ekonomi umat.

“Ini kempen kita semua, untuk manfaat kita semua juga,” katanya.

Kempen BMF sebelum ini dilancarkan PEMBELA dengan bertujuan membantu meningkatkan pendapatan peniaga Islam serta memberi alternatif lain kepada masyarakat Islam.

Pelbagai usaha telah dilancarkan melalui kempen berkenaan, termasuklah pembukaan Malakat Mall – pasaraya besar yang menghimpunkan ribuan produk keluaran muslim.


Imam Masjid al-Aqsa ditahan pasukan perisik negara haram

BAITULMAQDIS, 18 Syawal 1444H, Selasa – Imam Masjid al-Aqsa, Sheikh Ekrima Sabri dipanggil pasukan perisikan negara haram Israel untuk disoal siasat di Balai Polis Maskubiya, barat Baitulmaqdis.

Menurut kenyataan peguamnya, Hamza Qatnieh, pasukan perkhidmatan perisikan itu sedang mempertimbangkan untuk mendakwa imam berusia 85 tahun tersebut.

Sheikh Ekrima menjadi sasaran utama dalam kempen yang dikendalikan media negara haram Israel sejak kebelakangan ini.

Beberapa minggu lalu, akhbar Hebrew Maariv mendakwa Sheikh Ekrima menghasut keganasan, menyokong pembunuhan selain bersedia untuk berkonfrontasi dengan rejim pengganas Zionis.

Malah, sejak beberapa tahun lalu, Sheikh Ekrima sering menjadi sasaran utama dan ditahan serta disoal siasat oleh pasukan perisikan negara haram berkenaan.

Beliau juga dilarang memasuki Masjid al-Aqsa dan kawasannya.

Lebih teruk, beliau diharamkan daripada melancong ke luar negara bagi mengelak berkomunikasi dengan penduduk luar termasuk Palestin. – Agensi


iGuru harap sektor pendidikan terima lebih peruntukan

BANGI, 26 Rabiulawal 1445H, Khamis – Menjelang Belanjawan 2024 esok, Ikatan Guru-Guru Muslim Malaysia (iGuru) berharap sektor pendidikan bakal menerima peruntukan lebih tinggi berbanding tahun sebelumnya iaitu RM55.2 bilion.

Presidennya, Ustaz Mohd Azizee Hasan percaya, peruntukan yang tinggi ini akan menumpukan kepada sembilan perkara utama antaranya;

1. Meningkatkan kualiti dan profesionalisme guru melalui peningkatan bajet bagi pengambilan guru baharu dan menangani isu kekurangan guru;

2. Menaik taraf fasiliti pendidikan bagi menangani isu sekolah-sekolah daif, sekolah kepadatan murid dan sekolah-sekolah di kawasan luar bandar dan pendalaman;

3. Meningkatkan kecekapan dan penguasaan Sains, Teknologi, Kejuruteraan dan Matematik (STEM) di kalangan murid melalui akses digital, akses pengajaran dan pembelajaran dan kualiti guru dengan peningkatan ilmu dan kemahiran;

4. Kebajikan guru melalui skim gaji yang progresif, elaun yang setimpal bagi menangani kos sara hidup;

5. Modul Pendidikan yang kalis masa depan bagi menangani keperluan masa depan dari aspek kerjaya masa depan, cabaran teknologi kecerdasan buatan (AI), era digitalisasi serta menyahut cabaran era BANI (Brittle, Anxiety, Non-Linear dan Incomprehensible);

6. Isu kebajikan murid dengan pemberian menaikkan kadar skim bantuan awal persekolahan, memperluas program Rancangan Makanan Tambahan (RMT) dan sarapan pagi;

7. Penumpuan kepada bidang Pendidikan dan Latihan Teknikal dan Vokasional (TVET) untuk atasi keciciran pendidikan dan mengelakkan guna tenaga diabaikan akibat kurang berminat untuk menyambung ke peringkat yang lebih tinggi dengan menambah sekolah-sekolah teknik dan vokasional;

8. Insentif pembelian bahan Pembelajaran dan Pemudahcaraan (PdPc) untuk guru-guru sebagai menghargai usaha dan penat lelah mereka mendidik murid- murid;

9. Pembangunan bakat dan nilai murid berteraskan agama dan karamah insaniah.

Ustaz Azizee berkata, wajar subjek agama dan institusi pendidikan Islam dimartabatkan dengan peruntukan yang lebih.

Menurutnya, sektor pendidikan wajar diutamakan dan didahulukan jika negara tidak mahu ketinggalan.

“Ini kerana guru yang berkualiti menjamin mutu pendidikan nusa dan bangsa.

“Apapun kita tunggu pembentangan belanjawan esok, diharap warga guru tersenyum dan merasa lega,” katanya dalam kenyataan, hari ini.


Festival Hari Peradaban Bangsa Melayu berlangsung meriah

Oleh Siti Hafidah Abd Ghaffar

KUALA LUMPUR, 1 Muharram 1444H, Sabtu – Festival Hari Peradaban Bangsa Melayu (HPBM) yang berlangsung hari ini mendapat sambutan meriah dalam kalangan masyarakat.

Tinjauan ISMAweb.net mendapati, jumlah mereka yang hadir ke festival yang julung kali diadakan itu mencecah ribuan orang sejajar sasaran 50,000 pengunjung oleh penganjur.

Lebih menarik ada di antara mereka yang hadir lengkap berbusana tradisional Melayu.

Membuka tirai seawal jam 10 pagi, program dimulakan dengan berselawat ke atas junjungan besar Nabi Muhammad SAW yang dipimpin oleh Saliq Band.

HPBM yang dijalankan di Padang Bola Sepak Akademik KLFA itu kemudian dihangatkan dengan senaman silat oleh Pangiran Aduka dari Gayong Maarifat Kuala Lumpur.

Turut menyerikan festival adalah persembahan tarian oleh penari dari Akademi Seri Putra Selangor.

Di samping disajikan dengan persembahan menarik, para pengunjung juga berpeluang menyertai beberapa pertandingan dianjurkan antaranya sukan rakyat.

Selain itu, reruai pameran turut disediakan yang berkisah kepada sejarah Melayu antaranya berkaitan busana dan tanjak, seni persilatan, tulisan khat serta artifak.

Lebih menarik lagi, para pengunjung juga berpeluang mendapatkan cenderahati edisi terhad filem yang mencetuskan fenomena di negara ini Mat Kilau: Kebangkitan Pahlawan.


Raja Salman sokong rakyat Yaman tuntut kembali kemerdekaan

RIYADH, 27 Rabiulawal 1442H, Jumaat – Raja Arab Saudi, Raja Salman Abdulaziz Al Saud mengulangi pendirian menyokong rakyat Yaman untuk menuntut kembali kemerdekaan dan kedaulatan negara mereka.

Ketika berucap pada pembukaan sesi Majlis Syura kelapan kelmarin, baginda mengecam pelanggaran undang-undang antarabangsa oleh militan Houthi yang disokong oleh Iran.

Kumpulan militan itu melancarkan perangkap dron dan peluru berpandu balistik ke arah orang awam di kerajaan tersebut.

“Kerajaan menegaskan bahayanya projek kawasan oleh rejim Iran, dan kami menolak campur tangan dalam urusan dalaman serta dukungan terhadap keganasan, ekstremisme dan sektarianisme,” tegasnya.

Pada masa sama, Raja Salman meminta masyarakat antarabangsa untuk mengambil sikap tegas terhadap Iran.

Baginda turut mendesak supaya berhenti memperoleh senjata pemusnah besar-besaran, membangunkan program peluru berpandu balistik serta mengancam keamanan. – Agensi


Korban COVID-19 cecah sejuta

PARIS, 10 Safar 1442H, Isnin – Jumlah kematian global akibat wabak COVID-19 yang merebak di 211 negara kini mencecah sejuta orang.

Pandemik yang mula dikesan di China kurang setahun lalu telah menjejaskan ekonomi global, meningkatkan ketegangan geopolitik serta menjejaskan kehidupan penduduk dunia.

Berdasarkan angka rasmi, pandemik itu setakat ini mengakibatkan 1,000,009 kematian daripada 33,018,877 kes jangkitan di seluruh dunia.

Amerika Syarikat (AS) muncul sebagai negara tertinggi mencatatkan angka kematian dengan lebih 200,000 kes, diiikuti Brazil, India, Mexico dan Britain.

Di kala negara seluruh dunia berusaha mengekang penularan virus berkenaan, kumpulan saintis giat membangunkan vaksin.

Meskipun usaha-usaha itu mampu memperlahankan penularan, namun ia tetap menjejaskan ekonomi dunia.

Pada pertengahan bulan lalu, kebanyakan negara mengalami peningkatan kes wabak itu dan serentak itu, Pertubuhan Kesihatan Sedunia (WHO) turut memberi amaran bahawa kes kematian boleh mencecah dua juta sekiranya tiada tindakan secara kolektif di peringkat global.

Pengarah kecemasan WHO, Michael Ryan menyifatkan angka kematian global yang mencecah sejuta itu adalah mengerikan.

“Adakah kita bersedia secara kolektif untuk melakukan apa yang diperlukan bagi mengelakkan jumlah itu?,” soalnya.

Virus SARS-CoV-2 yang menyebabkan penyakit COVID-19 mula dikesan di bandar Wuhan, China yang menjadi pusat wabak.

Sehingga kini, para saintis belum dapat mengesahkan punca virus itu namun berpendapat ia berasal daripada kelawar dan berkemungkinan menjangkiti manusia menerusi mamalia lain. -Agensi


Kajian baharu kelawar di Thailand menyerupai COVID-19?

BANGKOK, 2 Rejab 1442H, Ahad – Satu kajian baharu mendapati bahawa sekelompok kecil kelawar di timur Thailand membawa wabak sama seperti Coronavirus (COVID-19).

Virus itu dikenal pasti dalam darah lima kelawar daripada jenis sama, di sebuah gua buatan di kawasan perlindungan hidupan liar.

Para penyelidik di Universiti Chulalongkorn yang berpusat di Bangkok mendapati, ia menyerupai 91.5 peratus kod genetik SARS-CoV-2, kata agensi berita Sputnik Rusia.

“Kita perlu melakukan lebih banyak pengawasan terhadap haiwan.

“Ianya bagi mencari asal-usul sebenar COVID-19. Usaha pengawasan perlu merentasi sempadan China,” kata Wang Linda dari Sekolah Perubatan Duke-NUS Singapura yang terbabit dalam kajian itu.

Seorang pegawai Thailand berkata, sebanyak dua juta dos vaksin Sinovac dari China akan digunakan di 10 wilayah, di mana sejumlah besar jangkitan domestik telah dilaporkan.

Menurut pembantu menteri kesihatan awam, Sophon Mekhaton, penduduk yang akan menerima vaksin bermula akhir Februari hingga April ini termasuk kakitangan perubatan dan kesihatan awam, individu yang mempunyai penyakit kronik, serta mereka yang berumur 60 tahun ke atas. -Agensi


Negara haram Israel digesa henti musnah penempatan Palestin

BRUSSELS, 19 Rabiulawal 1442H, Khamis – Kesatuan Eropah (EU) menggesa negara haram Israel berhenti memusnahkan penempatan Palestin di Tebing Barat yang diduduki.

Dalam satu kenyataan hari ini, kesatuan itu turut mendesak Israel menarik semula ugutan untuk merobohkan sekolah-sekolah Palestin, selain menggelarnya sebagai ‘penghalang menuju penyelesaian dua negara’.

Jurucakap Ketua Dasar Luar EU, Josep Borell mengeluarkan kenyataan itu dua hari selepas jentolak Israel merobohkan penempatan di sebuah kampung Badwi dekat Tubas di Lembah Jordan, mengakibatkan hampir 80 penduduknya kehilangan tempat tinggal.

Rejim pengganas Israel memberi alasan bahawa pemusnahan penempatan itu kononnya dibina secara haram di kawasan yang digunakan untuk latihan ketenteraaan.

Pada masa sama, EU berkata, separuh rakyat Palestin yang kehilangan tempat tinggal dalam pemusnahan itu adalah kanak-kanak.

“Pemusnahan berskala besar ini menegaskan sekali lagi trend penyitaan dan pembongkaran yang dikesali sejak awal tahun ini,” katanya.

Selain itu, katanya, Israel juga mengancam akan merampas 52 sekolah Palestin, termasuk satu di Ras Al-Teen di Tebing Barat, yang dibiayai bersama oleh EU dan negara-negara anggotanya.

“EU menggesa perlindungan terhadap anak-anak, termasuk memastikan hak mereka untuk mendapat pendidikan di persekitaran sekolah yang selamat dan terjamin.

“EU mengulangi seruannya kepada Israel supaya menghentikan semua pemusnahan seperti itu, termasuk struktur yang dibiayai oleh EU, khususnya mengambil kira kesan kemanusiaan dari pandemik COVID-19 ketika ini,” katanya. – Agensi


Masjid Putra mohon maaf kekeliruan dakwaan layanan berbeza terhadap jemaah

PUTRAJAYA, 4 Safar 1443H, Sabtu – Masjid Putra, Putrajaya memohon maaf atas kekeliruan susulan dakwaan timbul layanan berbeza kepada jemaah yang hadir solat Jumaat di masjid itu.

Dalam satu kenyataan, pihak pengurusan Masjid Putra memaklumkan urusan kehadiran jemaah, sama ada solat fardu lima waktu atau solat Jumaat adalah mematuhi garis panduan dan ketetapan prosedur operasi standard (SOP) yang ditetapkan oleh pihak berkuasa.

Katanya, bagi solat Jumaat, kapasiti jemaah di tersebut telah ditetapkan seramai 300 orang.

“Daripada jumlah tersebut, pihak pengurusan masjid turut memperuntukkan sejumlah kuota untuk jemaah tetap yang telah mendaftar lebih awal dan memaklumkan jangkaan waktu ketibaan di masjid bagi memudahkan pihak pengurusan masjid memastikan jumlah kehadiran adalah bertepatan dengan kuota yang ditetapkan,” katanya, hari ini.

Penjelasan itu dibuat berikutan sebuah video yang tular mengenai layanan berbeza kepada jemaah yang hadir solat Jumaat, semalam (10 September) di Masjid Putra.

Dalam pada itu, ia menjelaskan, tidak dapat dinafikan bahawa saban minggu Masjid Putra menerima kehadiran para jemaah melebihi kapasiti yang ditetapkan sejak jam 11 pagi untuk menunaikan solat Jumaat.

“Apabila kapasiti jemaah telah mencukupi, pihak pengurusan masjid akan menutup pinta pagar utama masjid menyebabkan jemaah yang hadir kemudian tidak dapat memasuki masjid.

“Pihak masjid memaklum dan menasihatkan para jemaah secara baik mengenai perkara tersebut,” katanya.

Sehubungan itu, bagi memelihara nama baik institusi masjid, pihak pentadbiran masjid akan berusaha sedaya upaya menyediakan perkhidmatan yang terbaik kepada jemaah yang terdiri daripada pelbagai kedudukan.

“Justeru kami bersedia mempertingkatkan lagi kualiti pengurusan demi memastikan pelanggan setia kami gembira dan berpuas hati dengan khidmat yang diberi. Sebarang cadangan dan maklum balas bolehlah menghubungi terus pihak Masjid Putra.

“Pihak Masjid Putra memohon kemaafan atas kekhilafan yang berlaku dalam hal ini,” katanya.


Pencemaran air: Kenyataan MB Selangor tiada tindakan diambil tak benar

KUALA LUMPUR, 20 Muharram 1442H, Selasa – Kenyataan Menteri Besar Selangor Amirudin Shari hari ini yang disiarkan sebuah portal berita bahawa tiada tindakan diambil Jabatan Peguam Negara selepas kerajaan negeri selesai siasat kes pencemaran air pada April lepas adalah tidak benar dan tidak berasas sama sekali, kata Peguam Negara Tan Sri Idrus Harun.

Dalam kenyataan beliau berkata sehingga kini Jabatan Peguam Negara tidak pernah dirujuk dengan apa-apa kertas siasatan berhubung kejadian pencemaran air mentah di Selangor.

“Pada 17 Mac 2020, Pengurusan Air Selangor (Air Selangor) melalui siaran media memaklumkan bahawa keempat-empat loji rawatan air di Sungai Selangor telah dihenti tugas bermula 17 Mac, pukul 7 malam, akibat pencemaran bau dalam air mentah pada tahap 2 TON.

“Lanjutan itu, siasatan bersepadu bersama oleh Lembaga Urus Air Selangor (LUAS), Air Selangor, Jabatan Alam Sekitar (JAS) Selangor, Majlis Perbandaran Selayang dan Exco Alam Sekitar Selangor telah dijalankan. 30 tawaran kompaun di lapangan dengan nilai keseluruhan sebanyak RM60,000 kepada pemilik premis Yip Chee Seng & Sons Sdn. Bhd. di Lot 4219, Jalan Batu Arang, Kg. Sungai Dua, Rawang telah dikeluarkan,” katanya.

Idrus berkata kompaun itu dikeluarkan tanpa apa-apa rujukan kertas siasatan dibuat kepada Jabatan Peguam Negara.

Selanjutnya, katanya dalam kejadian terbaru pada 3 Sept apabila Loji Rawatan Air (LRA) Sungai Selangor Fasa 1,2,3 dan Rantau Panjang dihenti tugas, Jabatan Peguam Negara hanya dimaklumkan bahawa terdapat kertas siasatan yang dibuka oleh agensi-agensi yang berkaitan dan kertas siasatan itu sedang dilengkapkan sebelum dirujuk ke Jabatan Peguam Negara untuk arahan selanjutnya. – Bernama


Kes di UAE naik mendadak, 1,856 jangkitan direkodkan

DUBAI, 18 Jamadilawal 1442H, Sabtu – Kes pandemik COVID-19 di Emiriah Arab Bersatu (UAE) naik mendadak apabila 1,856 jangkitan baharu direkodkan semalam.

Jumlah kes berkenaan adalah yang tertinggi sejak Oktober lalu dengan dua kematian dicatatkan.

Setakat ini, jumlah keseluruhan kes jangkitan sejak wabak bermula sudah mencecah 209,678 kes dan 671 kes kematian.

Pegawai Kementerian Kesihatan dan Pencegahan (MoHAP) mengesahkan, pihaknya sudah menjalankan 145,163 ujian saringan baharu.

Serentak itu, MoHAP akan terus mempertingkatkan ujian saringan di seluruh negara bagi memastikan pengesanan awal kes sekali gus membolehkan rawatan diberikan segera.

UAE dengan populasi sekitar 9.9 juta orang kini menyaksikan jumlah kes baharu meningkat setiap hari. – Agensi


Hospital Selayang guna kontena simpan jenazah pesakit COVID-19

KUALA LUMPUR, 16 Syawal 1442H, Jumaat – Selepas Hospital Sungai Buloh di Selangor, kini Hospital Selayang pula terpaksa menyediakan kontena khas bagi menempatkan mayat pesakit COVID-19.

Ketua Unit Perubatan Forensik Hospital Selayang Dr Zairee Omar berkata, kapasiti peti sejuk untuk penyimpanan mayat yang ditempatkan di unit forensik hospital itu hanya mampu menampung 16 mayat dalam satu-satu masa.

Berikutan itu katanya, Hospital Selayang terpaksa menggunakan kontena khas tersebut sebagai peti simpanan mayat tambahan yang boleh menyimpan 20 mayat.

“Kita terima kontena ini daripada Jabatan Kesihatan Selangor semalam dan kita terpaksa guna kaedah ini kerana peti simpanan mayat sedia ada ketika ini tidak dapat menampung jumlah mayat yang semakin meningkat,” katanya kepada Bernama, di sini hari ini.

Sebelum ini, Unit Forensik Hospital Sungai Buloh terpaksa menggunakan kontena khas sebagai tambahan tempat penyimpanan mayat pesakit COVID-19 berikutan peningkatan kes kematian akibat wabak itu.

Angka korban COVID-19 di negara ini terus mencatatkan peningkatan dengan 59 kes kematian baharu semalam, yang menyaksikan jumlah keseluruhan maut wabak itu kini sebanyak 2,491. -Bernama


Lebih 550 kes cacar monyet disahkan di seluruh dunia

GENEVA, 2 Zulkaedah 1443H, Khamis – Pertubuhan Kesihatan Sedunia (WHO) memaklumkan lebih 550 kes cacar monyet dilaporkan di 30 negara yang bukan diisytihar endemik penyakit itu.

Ketua Pengarahnya, Tedros Ghebreyesus berkata, kemunculan secara tiba-tiba wabak cacar monyet di banyak negara dilihat mungkin disebabkan terdapat penularan yang tidak dapat dikesan.

“Setakat ini, kebanyakan kes telah dilaporkan dalam kalangan lelaki yang melakukan hubungan seks  sejenis yang mengalami gejala kesihatan seksual.

“Komuniti ini bekerja keras untuk memaklumkan ahli mereka tentang risiko cacar monyet dan mencegah penularan,” katanya dalam webinar di Geneva, semalam.

Sementara itu, Ketua Sekretariat Program Kecemasan Cacar WHO, Dr Rosamund Lewis berkata, setakat ini, pihaknya tidak mencadangkan pemberian vaksinasi besar-besaran.

“Tidak ada keperluan untuk vaksinasi besar-besaran.

“Pada masa ini, kami menggambarkan ia sebagai wabak dalam komuniti tertentu, yang terlibat dalam perjalanan dan mempunyai hubungan fizikal,” katanya.

Terdapat beberapa negara di mana wabak ini adalah endemik iaitu Republik Afrika Tengah, Republik Demokratik Congo, Nigeria dan Cameroon.

Mengulas mengenai wabak COVID-19, Tedros berkata, kes baharu dan kematian akibat virus itu terus menurun secara global, walaupun trend harus ditafsirkan dengan berhati-hati memandangkan kebanyakan negara sudah mula mengurangkan ujian saringan.

“Dan kami melihat mengenai trend di beberapa wilayah. Kes dan kematian yang dilaporkan meningkat di Amerika, manakala kematian juga meningkat di rantau Pasifik Barat dan Afrika,” katanya. – Agensi


Salji tebal melanda Baitulmaqdis, Masjid al-Aqsa

BAITULMAQDIS, 24 Jamadilakhir 1443H, Khamis – Salji tebal meliputi Baitulmaqdis termasuk beberapa kawasan suci hari ini ketika ribut salji melanda negara haram Israel dan Palestin.

Di beberapa kawasan, golongan kanak-kanak dilihat bermain salji dan Masjid al-Aqsa turut diseliputi salji tebal.

Jabatan Meteorologi Israel melaporkan, salji setebal antara 15 dan 25 sentimeter (cm) turun sejak, semalam.

Beberapa lebuh raya utama yang menghubungkan Baitulmaqdis dari utara, selatan dan barat juga dilanda salji tebal sehingga menjejaskan laluan.

Polis berkata, pembajak salji bekerja sepanjang malam untuk membersihkan jalan di bandar.

Sejumlah sekolah di Baitulmuqaddis dan utara Israel turut ditutup akibat keadaan itu.

Salji juga dilaporkan meliputi kawasan lebih tinggi di Tebing Barat yang diduduki. – Agensi


Penyokong ‘Bossku’ sokong PN sudah dijangka

BANGI, 11 Muharam 1445H, Sabtu – Bekas Timbalan Ketua UMNO Putrajaya, Datuk Tun Faisal Ismail Aziz sudah menjangka tindakan penyokong bekas Perdana Menteri, Datuk Seri Najib Razak memberi sokongan terhadap Perikatan Nasional (PN) dalam Pilihan Raya Negeri (PRN) pada 12 Ogos ini.

Ini kerana, sepanjang lapan bulan berkuasa, masih tiada langkah-langkah daripada Perdana Menteri, Datuk Seri Anwar Ibrahim dan Timbalan Perdana Menteri, Datuk Seri Ahmad Zahid Hamidi berhubung pengampunan bekas Presiden UMNO itu, demikian dakwanya.

“Penyokong ‘Bossku’ tolak PH-BN, undi PN: Memang dijangka.

“Mereka tidak dapat, tidak akan melihat bahawa Najib hanya diperalatkan oleh Anwar dan Zahid untuk menjatuhkan Perdana Menteri dan kerajaan-kerajaan sebelum ini.

“Tun M (Tun Dr Mahathir Mohamad) mampu selesaikan pengampunan Anwar dalam masa seminggu sahaja selapas jadi Perdana Menteri. Anwar dan Zahid dah lapan bulan, tak nampak apa-apa pun lagi,” katanya dalam kenyataan di Facebook beliau, hari ini.

Terdahulu, Presiden Pertubuhan Jalinan Perpaduan Negara Malaysia, Syed Muhammad Imran Syed Abdul Aziz berkata, sebagai ahli UMNO, pihaknya telah hilang kepercayaan terhadap Presiden parti Melayu itu, Datuk Seri Ahmad Zahid Hamidi.

Katanya, Ahmad Zahid seolah-olah menjadikan UMNO sebagai milik individu, selain sesiapa sahaja yang menyuarakan pendapat bertentangan akan dipecat atau digantung.

Bahkan, pihaknya kecewa dengan sikap Presiden Barisan Nasional (BN) itu yang membisu dengan tiada sebarang langkah untuk memberikan keadilan kepada Najib.

“Selama ini kami mengambil sikap bersangka baik kepada Presiden UMNO berkenaan keadilan Datuk Seri Najib.

“Tetapi Ahmad Zahid diam menikus apabila Anwar Ibrahim menutup pintu keadilan, walaupun ada kenyataan SPRM yang sepatutnya boleh mencetus perbicaraan semula yang lebih adil.

“Nyata sekali Zahid tiada keinginan untuk memberi keadilan kepada Najib,” katanya.


PPMM rayu gugur kes penghantar makanan didakwa merusuh

PETALING JAYA, 9 Muharram 1442H, Jumaat – Mahkamah Majistret Petaling Jaya menetapkan 29 September depan bagi sebutan semula kes berkaitan enam penghantar makanan yang menghadapi pertuduhan melakukan rusuhan – didakwa dianiaya – di sebuah restoran di Bandar Puteri, Puchong pada 18 Mei lalu.

Pengerusi Persatuan Peguam-Peguam Muslim Malaysia (PPMM), Datuk Zainul Rijal Abu Bakar berkata, pihaknya telah meminta mahkamah meminda tarikh berkenaan bagi menyediakan representasi kepada pendakwa raya untuk menggugurkan kes berkenaan.

“Dan mahkamah tetapkan tarikh itu bagi sebutan semula kes untuk kami mengetahui sama ada representasi kami akan diterima atau sebaliknya.

“Hari ini adalah sebutan kes untuk pendakwa raya memberi dokumen-dokumen berkaitan kepada peguam-peguam.

“Jadi, sebentar lagi, dokumen itu akan dikemukakan kepada peguam-peguam dan seterusnya, ” katanya dalam sidang media bersama Pertubuhan-Pertubuhan Pembela Islam (PEMBELA) dan lima penghantar makanan terbabit, hari ini.

Sebelum ini, mereka – ‘rider Food Panda’ – berkumpul di hadapan premis terbabit sebagai tanda protes terhadap seorang lelaki bertindak kasar dengan menendang seorang wanita penghantar makanan hingga terjatuh.

Lelaki terbabit dipercayai tidak berpuas hati kerana wanita yang menunggang motosikal itu memotong ketika dia ingin membuat pusingan U. Akibat kejadian itu, lelaki terbabit menunjukkan isyarat lucah sebelum bertindak menolak mangsa.

Muhammad Hafiz Yusnan, 21; Muhamad Izzat Abd Bari, 22; Mohd Syukri Achyar, 39; Wan Hafizie Wan Hanapi, 28; S Jaya Nantha Kumaran, 31, dan Amirul Zahari Zailani, 25, bagaimanapun mengaku tidak bersalah selepas pertuduhan dibacakan di hadapan Majistret Nor Ariffin Hisham.

Semua tertuduh didakwa bersama-sama 10 orang lagi yang masih bebas melakukan rusuhan itu pada 6.20 petang mengikut Seksyen 145 Kanun Keseksaan dan dibaca bersama Seksyen 34 kanun sama, yang memperuntukkan hukuman penjara maksimum dua tahun atau dengan denda atau kedua-duanya, jika sabit kesalahan.


Lebih 10,000 anggota polis dikuarantin

KUALA LUMPUR, 10 Rabiulawal 1442H, Selasa – Lebih 10,000 pegawai dan anggota polis dikuarantin, manakala sekurang-kurangnya 200 lagi sedang dirawat selepas disahkan positif jangkitan COVID-19, kata Menteri Dalam Negeri, Datuk Seri Hamzah Zainudin.

Hamzah berkata, kadar jangkitan terhadap anggota Polis Diraja Malaysia (PDRM) yang tinggi telah membantutkan keupayaan serta kekuatan pasukan itu dalam penugasan menjaga keselamatan dan keamanan negara.

Beliau berkata, pasukan polis adalah petugas barisan hadapan berpotensi besar terdedah kepada wabak COVID-19 kerana mereka berada paling hampir dengan rakyat, yang belum dipastikan tahap jangkitan.

“Penularan wabak COVID-19 semakin membimbangkan dan ramai petugas barisan hadapan telah terdedah dengan risiko jangkitan wabak tersebut.

“Walaupun mereka (polis) memakai pelitup muka, penugasan anggota polis memerlukan mereka berkomunikasi secara dekat dengan rakyat. Penjarakan sosial tidak dapat diaplikasikan dengan sempurna dalam menentukan keselamatan dan keamanan negara,” katanya dalam kenyataan hari ini.

Hamzah berkata terdapat juga anggota yang ditugaskan membantu pihak imigresen untuk menghalang pencerobohan masuk pendatang tanpa izin.

“Menerusi Op Benteng antara 1 Mei hingga 18 Okt, pasukan keselamatan telah menahan 497 pendatang tanpa izin dan 28 tekong yang cuba memasuki dan keluar negara melalui Sarawak,” katanya sambil mengakui bahawa sumber dan kekuatan polis telah digunakan pada tahap maksimum.

Dalam pada itu, beliau menyeru rakyat Malaysia untuk menghargai pengorbanan petugas barisan hadapan dan bersama-sama melawan wabak ini seperti yang dititahkan oleh Yang di-Pertuan Agong.

Menurut beliau penghargaan tertinggi harus diberikan kepada PDRM kerana semenjak penularan wabak itu, ramai dalam kalangan anggota polis yang telah berjuang tanpa menghiraukan penat lelah.

“Ramai juga antara mereka yang masih belum pernah berehat atau meluangkan waktu bersama keluarga. Kita sedang ketandusan masa dan sekarang bukan waktu untuk berpolitik atau melobi sokongan terhadap individu tertentu menjadi Perdana Menteri,” katanya. – Bernama


Parlimen setuju kerajaan sementara perintah Lubnan

BEIRUT, 9 Rabiulakhir 1444H, Jumaat – Parlimen Lubnan memutuskan kerajaan sementara yang diketuai Najib Mikati boleh menggalas kuasa jawatan presiden di tengah-tengah kekosongan kepimpinan, mengikut prinsip Perlembagaan.

Terdahulu, bekas Presiden, Michel Aoun menghantar surat kepada Parlimen pada Ahad – 24 jam sebelum tamat penggalnya – meminta anggota Parlimen menarik balik keyakinan terhadap kerajaan sementara Mikati.

Dalam surat itu, Aoun menegaskan bahawa kepimpinan Mikati tidak mempunyai legitimasi dan tidak sepatutnya memikul tugas presiden.

Parlimen kemudiannya mengadakan sesi perbincangan mengenai gesaan Auon itu semalam.

Bagaimanapun, beberapa ahli Parlimen percaya bahawa tindakan surat-menyurat adalah sia-sia, memandangkan Perlembagaan Lubnan memberikan kerajaan, malah seorang ‘caretaker’ hak untuk mentadbir negara dalam keadaan jawatan presiden masih kosong.

Mereka menegaskan bahawa keutamaan adalah memilih presiden, bukan membincangkan mengenai kerajaan.

Ahli Parlimen lain termasuk blok Aoun, Gerakan Patriotik Bebas berkata, surat itu akan memindahkan pertikaian antara Aoun dan Mikati ke parlimen.

Ramai wakil rakyat memberi amaran terhadap konflik seperti itu yang dibimbangi akan mencetuskan perselisihan mazhab antara Maronit dan Sunni.

Mikati pada sesi itu berkata, jika kerajaannya gagal melaksanakan tanggungjawabnya, termasuk sebagai pemimpin sementara, ia akan tertakluk kepada akauntabiliti Perlembagaan kerana melanggar tugas yang dinyatakan secara jelas dalam Perkara 70 Perlembagaan.-  Agensi


Vaksin COVID-19 keluaran Sinovac tiba di Malaysia

SEPANG, 15 Rejab 1442H, Sabtu – Malaysia hari ini menerima vaksin COVID-19 keluaran Sinovac yang diterbangkan dari Beijing, China menerusi penerbangan Malaysia Airlines MH319.

Pesawat Airbus 330-300 dengan hiasan Jalur Gemilang yang membawa envirotainer mengandungi vaksin COVID-19 dalam bentuk cecair sebanyak 200 liter itu, mendarat pada kira-kira 9 pagi di Lapangan Terbang Antarabangsa Kuala Lumpur (KLIA), di sini.

Vaksin COVID-19 yang dibangunkan firma farmaseutikal China, Sinovac itu diangkut menggunakan pesawat Passenger-to-Cargo (PC2) iaitu pesawat penumpang digunakan untuk perkhidmatan kargo, boleh diproses menjadi lebih 300,000 dos untuk keperluan Malaysia.

Ketibaan pesawat itu disambut Menteri Penyelaras Program Imunisasi COVID-19 Kebangsaan (PICK) yang juga Menteri Sains, Teknologi dan Inovasi Khairy Jamaluddin dan Menteri Pengangkutan Datuk Seri Dr Wee Ka Siong.

Turut serta ialah Menteri Kanan (Kluster Keselamatan) Datuk Seri Ismail Sabri Yaakob, Menteri Luar Datuk Seri Hishammuddin Tun Hussein, Duta Besar China ke Malaysia Ouyang Yujing. – Bernama


PAS kekal bersama PN, mahu perkasa MN dengan UMNO

ALOR SETAR, 27 Jamadilawal 1442H, Isnin – PAS kekal dengan pendirian untuk terus mengukuhkan kerajaan Perikatan Nasional (PN) bersama-sama Bersatu sambil memperkasa kerjasama Muafakat Nasional dengan UMNO.

Menyifatkan kerajaan PN masih kukuh, Presidennya Datuk Seri Abdul Hadi Awang berkata, kemelut UMNO-Bersatu hanyalah isu dalaman sebuah keluarga yang boleh diselesaikan.

“UMNO parti Melayu, Bersatu parti Melayu dan PAS juga parti Melayu, kita utamakan perpaduan Melayu Islam dahulu dan dalam masa sama menyedari masyarakat majmuk mesti bersatu bersama dengan kita.

“Jadi urusan UMNO, Bersatu dan PAS adalah urusan dalam rumah kita, kadang-kadang orang dengar kita bising-bising itu (sebenarnya) kita nak alih perabot sahaja, insya-Allah akan selesai,” katanya kepada pemberita selepas menghadiri sesi libat urus Duta Khas Perdana Menteri ke Timur Tengah bersama Peladang Kawasan Muda di sini, hari ini.

Mengulas lanjut, Abdul Hadi berkata, ketika ini tidak ada sebuah parti yang mampu membentuk kerjasama lain bagi menggantikan PN.

“Semua parti politik tidak boleh tubuh kerajaan, tidak ada parti yang mampu jadi kerajaan, UMNO tidak boleh terima DAP, DAP tidak boleh terima UMNO.

“(Pengerusi Parti Pejuang Tanah Air) Tun Dr Mahathir (Mohamad) tidak boleh terima (Presiden PKR, Datuk Seri) Anwar Ibrahim, Anwar tidak boleh terima Tun Dr Mahathir, maka PN kukuh kerana parti lain tidak mampu tubuh kerajaan,” katanya.

Mengenai pembahagian kerusi bagi menghadapi Pilihan Raya Umum ke-15 (PRU15), Abdul Hadi berkata, perbincangan bersama UMNO dan Bersatu masih belum muktamad walaupun ada pihak mendakwa sebaliknya.

Selagi tarikh PRU15 belum ditentukan, maka perbincangan mengenai pembahagian kerusi akan terus dilakukan bagi disesuaikan mengikut keadaan semasa, katanya, menambah PRU tidak sesuai diadakan dalam masa terdekat berikutan penularan COVID-19 selain bencana banjir yang melanda beberapa negeri sekarang. -Bernama